- Amǝ Roma
- <
- 9
- >

9
Ɓakuli andǝ aɓwana male
1 Mim ngga mǝsǝcau nda ǝn nggǝ na aɓa Kǝrǝsti ka. Giu-ɓabumam mǝnana Bangŋo Mǝfele nda ginggiyi nǝi ka, kǝ lǝmdǝam ama kàngkàng nyir na ǝn nakiyi ka ɗang ɓǝn na wun nǝma 2 mǝ ndanǝ bumkiɗikea kǝ̀rkǝ́r andǝ pi mala ɓabum koya pwari 3 ace aɓwana mem, amǝ'eambǝam aɓa nggūrǝu ka. Ən earǝna ɓǝà suem, ko ɓǝà gau sǝm sǝnǝa Kǝrǝsti, ɓǝ̀ mǝno ka nǝ̀ kánǝia ɓǝà kum amsǝban ngga. 4 Yia ka à nda ka amǝ'kàu mala Isǝrayila; Ɓakuli tárìa ɓǝà duk amuna male; Ɓakuli lǝmdǝ gulo male kǝla Ɓakuli a bania. Kùrcau andǝia, sǝ pea wia Nggurcau male. Pea wia peri mala ɓa-ndàmǝgule andǝ apacau male. 5 A Ibǝrayim, andǝ Yakupu, andǝ Ishaku ka à nda ka keà mǝnana nǝ bania sǝ tàu ɓǝlban aɓa nggūrǝu mala Kǝrǝsti pur ka. Ɓwangsǝban mǝnana málá male pà kàm raka ɓǝà pè Ɓakuli mǝnana nda amur aɓwana kat ka! Ɓǝ̀ do anggo.
6 Ado ka mǝ nda rǝ na ama Ɓakuli ka gandǝ lùmsǝ pàcau male aban Isǝrayila ɗàng le? Awo pa anggo ɗàng, acemǝnana aɓwana mǝnana à ɓǝlia a Isǝrayila ka, kat sǝ à nda ka ɓwana mala Ɓakuli ɗang! 7 Sǝ ɗǝm ngga aɓwana nda mǝnana kat teà pur nǝ ban Ibǝrayim, sǝ à nda ka amuna mala Ɓakuli ka ɗàng. Ɓakuli ka bangŋǝni Ibǝrayim ama, &lt;&lt;Aɓa Ishaku sǝ amǝ'keò mǝnana ǝn po cau acea ka, à nǝ̀ puro.&gt;&gt;*9:7 Ɓalli gbal aɓa: Tite 21:12. 8 Mǝnia ka lǝmdǝ ama amuna mǝnana à ɓǝlia aɓa nggūrǝu a tàu mala Ibǝrayim ngga, à nda mǝnana à nda ka muna mala Ɓakuli ka ɗàng. Kǝ amuna mǝnana à ɓǝlia atàcau mala kùrcau mala Ɓakuli ka, à nda ka mǝnana à súrǝ̀ia kǝla amǝkau mala Ibǝrayim ngga. 9 Ani sǝ Ɓakuli bang pàcau male aban Ibǝrayim: &lt;&lt;Pǝlǝa mǝnia nǝ̀ yia kàr ka, mǝ nǝ nyare, sǝ Saratu nǝ̀ ɓǝl muna-ɓwabura.&gt;&gt;†9:9 Ɓalli gbal aɓa: Tite 18:10.
10 Sǝ mǝno nda nǝmurǝì ɗàng, Rabeka gbal ka ɓǝl amuna-burana ɓari. Sǝ amǝno yì amuna ka tárrià mwashat, yì kà-sǝm Ishaku. 11-12 Sǝ lang Rabeka málá nǝ̀ gbáshí amǝnia yì apasa ka, Ɓakuli ne wi ama, &lt;&lt;Muna-dǝmba nǝ̀ do aɓata ɓwamǝkyauwe.&gt;&gt;‡9:11-12 Ɓalli gbal aɓa: Tite 25:23. Ɓakuli bang mǝnia ka kaniama à nǝ̀ ɓǝlia, sǝ kaniama à nǝ̀ súrǝ̀ mǝɓoarne ko mǝɓane ka. Mǝnia ka lǝmdǝ ama Ɓakuli ka, nda rǝ pak gìr mǝnana ɓabumi kànì nǝ̀ pè ka, twal a tite; pa ace ɓè kǝgìr mǝnana amuna mǝnia pak ka ɗàng, nda ace gìr mǝnana Ɓakuli earce sǝ twal ka. 13 Kǝla mǝnana Malǝmce na ama, &lt;&lt;Yakupu ka ǝn earǝna ce, sǝ Isǝwa ka ǝn ɓinǝna mǝsǝì.&gt;&gt;§9:13 Ɓalli gbal aɓa: Mal 1:2,3.
14 Sǝ aman sǝ sǝm nǝ̀ bang amur mǝno? Ɓakuli ka pak mǝɓike le? Awo! Pak mǝɓike ɗàng! 15 Acemǝnana Ɓakuli banggi Musa ama,
&lt;&lt;Mim ngga, mǝ nǝ lǝmdǝ
ɓwamuru aban ɓwa mǝnana
mǝ nǝ lǝmdǝì wi ɓwamuru ka.
Sǝ mǝ nǝ sǝn mǝsǝswatǝr
mala ɓwa mǝnana kat mǝ nǝ
sǝn mǝsǝswatǝr male ka.&gt;&gt;*9:15 Ɓalli gbal aɓa: Pur 33:19.
16 Ace mani ka, Ɓakuli na twalkiyi ɓwa mǝnana nǝ̀ lǝmdǝì wi ɓwamuru ka. Sǝ twalban male ka kǝ kpata gìr mǝnana aɓwana earce ko à ɓariki pe ka ɗàng. 17 Aɓa Malǝmce ka, Ɓakuli banggi Murǝm mala amǝ Masar ama, &lt;&lt;Ən dumsǝo a buno-murǝm, ace lǝmdǝ rǝcandǝa mem a ɓālǝo, sǝ ɓanza kat ɓǝ̀ ok ce lullǝam.&gt;&gt;†9:17 Ɓalli gbal aɓa: Pur 9:16. 18 Ace mani ka, Ɓakuli kǝ lǝmdǝ ɓwamuru male amur ko yana eare nǝ̀ lǝmdǝì ɓwamuru ka, sǝ kǝ candǝmúr ɓwa mǝnana eare nǝ̀ candǝmúrí ka.
Bumlulla andǝ ɓwamuru
mala Ɓakuli
19 Sǝ anggo ka, wun nǝ̀ gandǝ nam ama, &lt;&lt;Ɓǝ̀ ko man kat ka nda a bu Ɓakuli, sǝ yì nda gingginǝi ka, ace mana sǝ kǝ sǝn mǝɓane arǝ acauɓikea ma'sǝm più? Yana ɓwe nda ɗe nǝ̀ gandǝ ɓinǝ kàne male?&gt;&gt; 20 Sǝ a nda yana, we ɓwapǝndǝa, yì mǝnana awu nǝ pǝlǝcau a kun Ɓakuli ka? &lt;&lt;Gìr mǝnana à pè nǝ́ pa ka, nǝ̀ gandǝ banggi ɓwa mǝnana pè ka ama, &lt;Palang sǝ a pem ani&gt; le?&gt;&gt;‡9:20 Ɓalli gbal aɓa: Isha 29:16; 45:9. 21 Mǝɓaki-ankwaring ngga, pà nǝ́ rǝcandǝa mǝnana nǝ̀ ɓak nkwaring ace túró mǝgule andǝ nkwaring ace koya túró nani ka, aɓa ɗuro-dǝɓang mǝ'mwashati re?
22 Anggo gbal, ɓǝ̀ Ɓakuli earce ka, nǝ̀ gandǝ ukki bumlulla male amur aɓwana, sǝ nǝ̀ lǝmdǝ rǝcandǝa male. Sǝa ma yì ka, pak munyi nǝ gandǝrǝu nǝ aɓwana mǝnana ɓoaro ɓǝ̀ lǝmdǝia wia bumlulla ka, yia mǝnana à dupî ká kìɗìkì ka. 23 Pak munyi ace mǝnana ɓǝ̀ lǝmdǝ kume mǝnana ndakam aɓa gulo male ace aɓwana mǝnana ɓwamuria ka, yia amǝnana akdǝmba tàriá ɓǝà kum kāmbe mala ɓoarɓwa male ka. 24 Sǝm nda ka mǝno yì aɓwana tàr sǝm ace ɓwamuru ka, sǝm mǝnana tunǝ sǝm aɓalǝ amǝ Yahudi, sǝ aɓalǝ aɓwana mala acili anzali gbal ka. 25 Kǝla mǝnana bang aɓa Malǝmce mala Hosiya ama:
&lt;&lt;Aɓwana mana
amem na raka,
mǝ nǝ tunǝia ama,
&lt;Aɓwana mem.&gt;
Aɓwana mǝnana
ǝn earcea raka,
mǝ nǝ tunǝia ama,
&lt;Aɓwana mem mǝnana
ǝn earkiyi acea raka.&gt; &gt;&gt;§9:25 Ɓalli gbal aɓa: Hos 2:23.
26 Ɗǝm ngga,
&lt;&lt;Aban mana à banggia wia
ɗiɗyal ama,
&lt;Wun nda ka aɓwana
mem raka,&gt;
àkǝ̀ banì sǝ à nǝ̀ tunǝia ama,
&lt;Amuna mala Ɓakuli
mǝyilǝmui.&gt; &gt;&gt;*9:26 Ɓalli gbal aɓa: Hos 1:10.
27 Ishaya ɓua ace amǝ Isǝrayila ama:
&lt;&lt;Ko ɓǝà na ama
làkkì mala amǝ Isǝrayila
ka nda kǝla sala a kun
nggeamùr ka,
kǝ bǝti aɓalǝia nda
à nǝ̀ kum àwá ka.
28 Ɓakuli ka nǝ̀ yia sulǝ
ɓashi male mǝnana
kasǝni ka puppup amur ɓanza.
Banì pà nǝ̀ sau ɗang,
nǝ̀ yia pe tsuk-tsuk.&gt;&gt;†9:28 Ɓalli gbal aɓa: Isha 10:22,23.
29 Kǝla mǝnana Ishaya ak dǝmba bang ama:
&lt;&lt;Ɓǝ̀ Mǝtala Abangŋo
nyingma sǝm amǝkau raka,
ɓǝ́ sǝm dumǝna kǝla
amǝ Sodom,
ɓǝ́ sǝm pǝlǝna kǝla
amǝ Gomora.&gt;&gt;‡9:29 Ɓalli gbal aɓa: Isha 1:9.
Ɓinǝ earnǝ cau mala Isǝrayila
arǝ Cau Amsǝban
30 Sǝ aman sǝ sǝm bangŋa? Aɓwana mala acili anzali mǝnana à kǝ kpata Nggurcau mala Ɓakuli raka, Ɓakuli nyesǝnia à pǝlǝna amǝ'cauɓoarna a baní, atàcau mala gūliarǝu malea arǝ Kǝrǝsti. 31 Sǝ amǝ Isǝrayila, mǝnana à ɓariki kǝ̀rkǝ́r à nǝ̀ kpata Nggurcau mǝnana ɓǝ́ nǝ̀ kánǝia aɓa kum do cauɓoarna aban Ɓakuli ka, ko à kumi ɗàng. 32 Palang ado sǝ à gandǝ kume ɗàng? À gandǝ kume ɗàng acemǝnana à kpate aɓa gūlì arǝ Ɓakuli ɗang, yia ka à gūlì amur ɓariki malea arǝ agir mǝnana à pea ka. Nda gìr mǝnana tsǝa sǝ à annda amur &lt;&lt;Tali annda&gt;&gt; ka.§9:32 Ɓalli aɓa: 1Bit 2:6,8. 33 Kǝla mǝnana à gilǝì aɓa Malǝmce ama:
&lt;&lt;Sǝni, mǝ ndya ǝn nggǝ
tsǝk muna-tali a Siyona,
mǝnana nǝ̀ tsǝk aɓwana
à nǝ̀ anndǝ́ ka,
andǝ nggea-tali mǝnana
nǝ̀ cia à nǝ̀ kpa ka.
Sǝa ma ɓwa mǝnana é
gūlì a rǝi ka,
pà nǝ̀ kum kǝsǝkya ɗang.&gt;&gt;*9:33 Ɓalli gbal aɓa: Isha 8:14; 28:16.

- Amǝ Roma
- <
- 9
- >

*9:7 9:7 Ɓalli gbal aɓa: Tite 21:12.

†9:9 9:9 Ɓalli gbal aɓa: Tite 18:10.

‡9:11-12 9:11-12 Ɓalli gbal aɓa: Tite 25:23.

§9:13 9:13 Ɓalli gbal aɓa: Mal 1:2,3.

*9:15 9:15 Ɓalli gbal aɓa: Pur 33:19.

†9:17 9:17 Ɓalli gbal aɓa: Pur 9:16.

‡9:20 9:20 Ɓalli gbal aɓa: Isha 29:16; 45:9.

§9:25 9:25 Ɓalli gbal aɓa: Hos 2:23.

*9:26 9:26 Ɓalli gbal aɓa: Hos 1:10.

†9:28 9:28 Ɓalli gbal aɓa: Isha 10:22,23.

‡9:29 9:29 Ɓalli gbal aɓa: Isha 1:9.

§9:32 9:32 Ɓalli aɓa: 1Bit 2:6,8.

*9:33 9:33 Ɓalli gbal aɓa: Isha 8:14; 28:16.

© 2022 SCO