- Amǝ Roma
- <
- 12
- >

12
Túró mala amǝkwaɗi aban
Ɓakuli andǝ aɓwana
1 Ace mani ka, wun amǝ'eambǝam, ǝn nggǝ ɓuakia rǝ wun, nǝ ɓwamuru mala Ɓakuli, wu pa rǝwun aban Ɓakuli, kǝla gìr'nkila mǝyilǝmui, mǝnana wun nǝ̀ duk amale, sǝ nǝ̀ pwasǝbumi ka. Mǝnia ka nda peri ma'wun mǝɓafoe a baní.*12:1 Ɓalli gbal aɓa: Rom 6:13,16,19; 1Bit 2:5. 2 Wu kǝa kpata ɓealu andǝ kúncau mala mǝnia yì ɓanza ka ɗàng. Wu ɗeki Ɓakuli ɓǝ̀ nggaɗi wun nǝ tsǝk ɗenyicau ma'wun ɓǝ̀ duk bǝshe. Anggo sǝ wun nǝ̀ gandǝ súrǝ̀ nê mala Ɓakuli, mǝnana mǝɓoarne na, andǝ mǝnana nǝ̀ duk gir'a a baní, sǝ nda pepè ka.
3 Nǝ ɓwamuru mǝnana à pam ngga, ǝn nggǝ banggi koyan atà wun ngga, ɓǝ̀ kǝa twal ɓamúrì kǝ̀rkǝ́r ɓǝ̀ kútì bancame male ɗàng. Ɓǝ̀ ɗenyicau mala koya ɓwa ka, ɓǝ̀ karǝ arǝ paɓamuru male mǝnana Ɓakuli pe wi ka. 4 Kǝla mǝnana nggùnrǝu ka abare nda pas, sǝ koya bare ka túró male nda ɗàng ngga,†12:4 Ɓalli gbal aɓa: 1Kor 12:12-14; Afi 4:4,16. 5 anggo, aɓa Kǝrǝsti ka, sǝm mǝnana sǝm nda pas ka, sǝm dumǝna nggūrǝu mwashat, sǝ sǝm nda ace rǝarǝ sǝm.‡12:5 Ɓalli gbal aɓa: 1Kor 10:17; 12:20,27; Afi 4:25. 6 Sǝm ndanǝ aɓoro ɗàngɗáng aɓa ɓwamuru mǝnana Ɓakuli pa sǝm ngga. Ɓǝ̀ mò yì ɓoro nda na gì Ɓakuli ka, pè a njarì mǝnana karǝ arǝ paɓamuru mò ka.§12:6 Ɓalli gbal aɓa: 1Kor 7:7; 12:4-11; 1Bit 4:10-11. 7 Ɓǝ̀ pakkia aɓwana túró nda mò yì ɓoro ka, wú kǝ pê aɓa mǝsǝcau. Ɓǝ̀ mò ka kanigir na ka, wú kǝ kania aɓwana gìr. 8 Ɓǝ̀ mò ka ɓakɓabum aɓwana na ka, wú kǝ pak túró ɓakɓabum. Ɓǝ̀ pàbù nda mò yì ɓoro ka, wú kǝ pê nǝ ɓabumo mwashat. Ɓǝ̀ mò ka túró lidǝmba nǝ aɓwana na ka, wú kǝ pê nǝ ɓabumpina. Sǝ ɓǝ̀ lǝmdǝ ɓwamuru nda mò ka, wú kǝ lǝmdǝí nǝ banɓoarnado.
Do mala mǝkpata Ɓakuli
aɓa earcearǝu
9 Earcearǝu ka, ɓǝà pè nǝ mǝsǝcau. Wu ginǝki ɓealɓikea, sǝ wu bwal gìr mǝnana mǝɓoarne na ka kàngkàng. 10 Wu earce rǝarǝ wun nǝ earceban mǝ'mǝsǝcau nì. Ɓǝ̀ ban ɓoara wun arǝ pe rǝarǝ wun gulo. 11 Ce wu duk amǝnkundǝr, amǝ'ɗwanyi rǝɓǝla arǝ túró ɗang, wu duk amǝ bumpina aɓa pakki Mǝtalabangŋo túró nǝ ɓabum wun kat. 12 Wu dum nǝ banɓoarnado aɓa tsǝkɓalǝu ma'wun; wu dum nǝ munyi aɓa tanni; wu do aɓa pak hiwi koya pwari.*12:12 Ɓalli gbal aɓa: Atúró 1:14; Rom 5:2; 1Tas. 13 Wu kǝ gau gìr ma'wun ace bwalia aɓwana mala Ɓakuli mǝnana à nda aɓa tǝle ka; wu do nǝ ɓealu mala ak abǝri.
14 Wu tsǝki aɓwana mǝnana à kǝ pa wun tanni ka bù; wu tsǝkia wia bù, ce wu suia ɗàng.†12:14 Ɓalli gbal aɓa: Mat 5:44; Luk 6:28. 15 Wu pak banɓoarnado wunǝ aɓwana mǝnana à kǝ pak banɓoarnado ka; wu ɓua wunǝ aɓwana mǝnana à kǝ ɓua ka. 16 Wu do aɓa dotarǝu mala amǝ'eamrǝarǝu; wu kǝa twal ɓamur wun ɗàng; wu dum nǝ earce kpapi ɓamuru wunǝ aɓwana mǝnana acili aɓwana twali à pà kun ɓe kǝgìr raka. Wu kǝa twali kǝla wu kútì aɓwana nǝ sǝlǝe ɗàng.
17 Ce wu nyesǝî kǝ ɓwa ɓealɓikea ace ɓealɓikea ɗang. Wu pak gìr mǝnana nǝ̀ lǝmdǝì aɓwana kat pěmǝɓoarne ma'wun ngga.‡12:17 Ɓalli gbal aɓa: Pas 20:22; 2Kor 8:21; 1Tas 5:15. 18 Ɓǝ̀ nǝ̀ gandǝ pa ka, wu do aɓa dorǝpwala wunǝ aɓwana kat.§12:18 Ɓalli gbal aɓa: Mar 9:50; Rom 14:19. 19 Wun amǝ'eambǝam mǝnana ǝn earkiyicea ka, wu kǝa pak mǝɓane a kun mǝɓane mǝnana à pakka wun ngga ɗàng. Wu nyinggi Ɓakuli mbwe tangnakusǝu aɓa ɓashi male. Acemǝnana Mǝtalabangŋo bang aɓa Malǝmce ama,
&lt;&lt;Mbweban a kúnì ka
mem na,
mǝ nǝ mbwe.&gt;&gt;*12:19 Ɓalli gbal aɓa: Pǝris 19:18; Nggur 32:35; Ib 10:30.
20 A kun mani, kǝla mana Malǝmce na ka,
&lt;&lt;Ɓǝ̀ ɓio-mǝbura nda
aɓa nzala ka,
pe wi girlina;
ɓǝ̀ mǝsamur wali ka,
pe wi mùr ɓǝ̀ nu.
Aɓa pě anggo ka,
a nǝ rambi wi
nkalang-bǝsa
mǝ earke a mùrí.&gt;&gt;†12:20 Ɓalli gbal aɓa: Pas 25:21,22.
21 Wu kǝa eari ɓealɓikea ɓǝ̀ limurǝm amur wun ɗàng, wu limurǝm amur ɓealɓikea nǝ pěmǝɓoarne.

- Amǝ Roma
- <
- 12
- >

*12:1 12:1 Ɓalli gbal aɓa: Rom 6:13,16,19; 1Bit 2:5.

†12:4 12:4 Ɓalli gbal aɓa: 1Kor 12:12-14; Afi 4:4,16.

‡12:5 12:5 Ɓalli gbal aɓa: 1Kor 10:17; 12:20,27; Afi 4:25.

§12:6 12:6 Ɓalli gbal aɓa: 1Kor 7:7; 12:4-11; 1Bit 4:10-11.

*12:12 12:12 Ɓalli gbal aɓa: Atúró 1:14; Rom 5:2; 1Tas.

†12:14 12:14 Ɓalli gbal aɓa: Mat 5:44; Luk 6:28.

‡12:17 12:17 Ɓalli gbal aɓa: Pas 20:22; 2Kor 8:21; 1Tas 5:15.

§12:18 12:18 Ɓalli gbal aɓa: Mar 9:50; Rom 14:19.

*12:19 12:19 Ɓalli gbal aɓa: Pǝris 19:18; Nggur 32:35; Ib 10:30.

†12:20 12:20 Ɓalli gbal aɓa: Pas 25:21,22.

© 2022 SCO