- 1 Amǝ Korinti
- <
- 3
- >

3
Amǝtúró mala Ɓakuli
1 Wun amǝ'eambǝam, aɓa mǝsǝcau ka, ǝn gandǝ na wun cau kǝla mǝnana mǝ nǝ ne aɓwana mana ǝn sǝlǝna nǝma à ndanǝ Bangŋo mala Ɓakuli ka ɗàng. Ən na wun cau kǝla mǝnana mǝ nǝ ne amǝɓanza ka, acemǝnana wun ngga, wu kǝ pak gìr kǝla abangna-muna aɓa kpata Kǝrǝsti.*3:1 Ɓalli gbal aɓa: Rom 7:14; Ib 5:13. 2 Nda gìr mǝnana tsǝa, kǝ kiura mala abangna-muna, nda mǝnana ǝn pa wun ngga. Ən gandǝ pa wun girlina mala aɓwana mǝnana à kārǝ́na ɓwa ka ɗàng, acemǝnana wu lǝmdǝ ama wu kārǝ́na ɓwa ɗàng. Sǝ ko ado ka, wu malaká karǝ ɗang,†3:2 Ɓalli gbal aɓa: Ib 5:12-13; 1Bit 2:2. 3 acemǝnana gìr mana nggūrǝu earkiyice ka nda wu ginggi atè ka più. Yì mǝnana mɓali nda kam arǝarǝ wun andǝ ɓìkìdo ka, mǝno ka lǝmdǝ ama wu nda ka mala ɓanza re? Wu pa aɓa do ulang do mala amǝɓanza re? 4 Ɓǝ̀ ɓeɓwa aɓalǝ wun kǝ na ama, &lt;&lt;Mim ngga Bulǝs nda ǝn nggǝ kpate ka,&gt;&gt; sǝ ɓeɓwa ka ama, &lt;&lt;Mim ngga Apolo nda ǝn nggǝ kpate ka,&gt;&gt; mǝno ka lǝmdǝ ado ama wu pa kǝla amǝɓanza re?‡3:4 Ɓalli gbal aɓa: 1Kor 1:12.
5 Sǝ nggearǝì ka, yana nda Bulǝs? Sǝ yana nda Apolo? Yia ka, kǝ amǝtúró mala Ɓakuli mǝnana à hamnǝ cau male sǝ wu yi é, kǝla mǝnana Ɓakuli pe koyan ngga túró male mǝnana nǝ̀ pak ka re?§3:5 Ɓalli gbal aɓa: 2Kor 6:4; Afi 3:7; Kol 1:25. 6 Mim ngga ǝn ɓeal mǝsǝɓeale, sǝ Apolo ka mùr na pà ka, sǝ Ɓakuli nda tsǝk agir sǝ à gul ka.*3:6 Ɓalli gbal aɓa: Atúró 18:4-11,24-27; 1Kor 1:12. 7 Lǝmdǝ ama mǝɓeale andǝ mǝpà mur ka à nda à sǝngiyi ka ɗàng, kǝ Ɓakuli mǝnana tsǝa sǝ agir gul ka, nda à nǝ̀ sǝn ngga. 8 Sǝ mǝɓeale andǝ mǝpà mùr ka à nda mwashat, sǝ koyan aɓalǝia ka, Ɓakuli na nǝ̀ pe wi tangnakusǝi amur gìr mǝnana ɓwe pak ka. 9 Sǝm ngga sǝm nda ka amǝtúró sǝnǝa Ɓakuli. Sǝ wun ngga, wu nda ka ɓaban mala Ɓakuli mǝnana rikiyi ka. Ɗǝm ngga, wu nda ka ɓah mala Ɓakuli mǝnana ɓakkiyi ka.†3:9 Ɓalli gbal aɓa: Isha 61:3; Afi 2:20-22; 1Bit 2:5.
10 Nǝ ɓwamuru mala Ɓakuli mǝnana lǝmdǝàm ngga, ǝn pak túró a pe mala mǝ'sǝlǝ ɓah, ǝn tsǝk kusǝɓah, sǝ ɓeɓwa yiu kǝ ɓakɓah amurí. Sǝ koyan aɓalǝ sǝm ngga ɓǝ̀ tsǝk kiri, ɓǝ̀ ɗenyi nǝ ulang ɓah mǝnana kǝ ɓak ka.‡3:10 Ɓalli gbal aɓa: Afi 2:20. 11 Sǝ kǝ ɓè kusǝɓah pà kàm ɓekǝ ɓwa nǝ̀ kwákítè mǝnana nda ɗàng andǝ mana à angŋa dǝmba à kwákínàtè ka ɗàng, mǝnana nda Yesu Kǝrǝsti ka.§3:11 Ɓalli gbal aɓa: Afi 2:20.*3:11 Ko: Ɓakuli angŋa dǝmba tsǝ̀ngŋǝ̀nà Yesu Kǝrǝsti dumǝna kǝ kusǝɓa mwashat ɓǝ̀rɓǝ̀r, sǝ kǝ ɓè pà kàm ɗǝm à nǝ̀ kwákítè ɗàng. 12 Koya ɓwa nani sǝ ɓakɓah amur mǝnia yì tita kusǝɓǎ ka, ko nǝ zǝnariya, ko azǝrfa, ko nǝ atali-gǝna, ko nggun mǝ'ime, ko oazo, ko kùrí ka, 13 túró mala koya ɓwa ka nǝ̀ pusǝrǝi, acemǝnana a Pwari mala Kǝrǝsti ka, teà nǝ̀ puro. Bǝsa na nǝ̀ pusǝtea ka. Sǝ bǝsa na nǝ̀ kārǝki koya túró nani ɓwa pè ka.†3:13 Ɓalli gbal aɓa: 2Tas 1:7-10. 14 Sǝ ɓǝ̀ túró mala ɓwa, mǝnana ɓak amur yì kusǝɓah camǝna ka, ɓwe nǝ̀ kum tangnakusǝi. 15 Sǝ ɓǝ̀ túró mala kǝɓwa pì ka, ɓwe nǝ̀ ɗwanyi tangnakusǝi, kat andǝ amani ka, nǝ̀ kum àwá, kǝla ɓwa mǝnana pur aɓa bǝsa apî pibǝsa ka.‡3:15 Ɓalli gbal aɓa: Ayu 23:10.
16 Wun ngga wu sǝlǝ mbak ama wu nda ka Ndàmǝgule mala Ɓakuli, sǝ Bangŋo mala Ɓakuli ka ndanǝ do aɓalǝ wun?§3:16 Ɓalli gbal aɓa: 1Kor 6:19; 2Kor 6:16. 17 Ɓǝ̀ kǝɓwa kiɗiki Ndàmǝgule mala Ɓakuli ka, Ɓakuli nǝ̀ kiɗikì. Acemǝnana Ndàmǝgule mala Ɓakuli ka nda àkǝ̀ cè yì, sǝ wu nda ka Ndàmǝgule mala Ɓakuli.
18 Ɓǝ̀ kǝɓwa ɓǝkǝa swarki ɓamúrì ɗàng. Sǝ ɓǝ̀ ɓe kǝɓwa aɓalǝ wun kǝ sǝni kǝla ndanǝ sǝlǝe mala ɓanza man ngga, yì ka, ɓǝ̀ kpata njar mǝnana amǝɓanza twali ɓanggea na ka, sǝ yì ka, nǝ̀ duk mǝsǝle aɓa mǝsǝcau. 19 Acemǝnana gìr mana ɓanza man kǝ sǝni kǝla nda sǝlǝe ka, nda ɗwanyi sǝlǝe aban Ɓakuli. Kǝla mǝnana Malǝmce bang ngga, &lt;&lt;Ɓakuli kǝ bwal amǝ'sǝlǝe aɓa kutan malea.&gt;&gt;*3:19 Ɓalli gbal aɓa: Ayu 5:13. 20 Sǝ ɓè banì cau mala Ɓakuli bang ama, &lt;&lt;Yì Mǝtalabangŋo ka, sǝlǝna ama aɗenyicau mala amǝ'sǝlǝe mala ɓanza man ngga, amǝɓane na.&gt;&gt;†3:20 Ɓalli gbal aɓa: Ang 94:11. 21 Kǝɓwa pà kàm ado mǝnana nǝ̀ nacau nǝ̀ nggori amur gir mǝnana ɓwapǝndǝa nǝ̀ gandǝ pe ka ɗàng. Aɓa mǝsǝcau ka, agir kat à dumǝna a ma'wun.‡3:21 Ɓalli gbal aɓa: 1Kor 4:6; Rom 8:32. 22 Bulǝs, andǝ Apolo, andǝ Bitǝrus ka, a ma'wun na. Ɓanza mǝnia ka, ko aɓa do nǝyilǝmu, ko lú, andǝ agir mǝnana adyan andǝ amǝnana à nǝ̀ yiu a dǝmba ka, yia kat ka ama'wun na.§3:22 Ɓalli gbal aɓa: 1Kor 1:12; Rom 8:38. 23 Sǝ wun ngga, wu nda ka mala Kǝrǝsti, sǝ Kǝrǝsti ka, mala Ɓakuli na.

- 1 Amǝ Korinti
- <
- 3
- >

*3:1 3:1 Ɓalli gbal aɓa: Rom 7:14; Ib 5:13.

†3:2 3:2 Ɓalli gbal aɓa: Ib 5:12-13; 1Bit 2:2.

‡3:4 3:4 Ɓalli gbal aɓa: 1Kor 1:12.

§3:5 3:5 Ɓalli gbal aɓa: 2Kor 6:4; Afi 3:7; Kol 1:25.

*3:6 3:6 Ɓalli gbal aɓa: Atúró 18:4-11,24-27; 1Kor 1:12.

†3:9 3:9 Ɓalli gbal aɓa: Isha 61:3; Afi 2:20-22; 1Bit 2:5.

‡3:10 3:10 Ɓalli gbal aɓa: Afi 2:20.

§3:11 3:11 Ɓalli gbal aɓa: Afi 2:20.

*3:11 3:11 Ko: Ɓakuli angŋa dǝmba tsǝ̀ngŋǝ̀nà Yesu Kǝrǝsti dumǝna kǝ kusǝɓa mwashat ɓǝ̀rɓǝ̀r, sǝ kǝ ɓè pà kàm ɗǝm à nǝ̀ kwákítè ɗàng.

†3:13 3:13 Ɓalli gbal aɓa: 2Tas 1:7-10.

‡3:15 3:15 Ɓalli gbal aɓa: Ayu 23:10.

§3:16 3:16 Ɓalli gbal aɓa: 1Kor 6:19; 2Kor 6:16.

*3:19 3:19 Ɓalli gbal aɓa: Ayu 5:13.

†3:20 3:20 Ɓalli gbal aɓa: Ang 94:11.

‡3:21 3:21 Ɓalli gbal aɓa: 1Kor 4:6; Rom 8:32.

§3:22 3:22 Ɓalli gbal aɓa: 1Kor 1:12; Rom 8:38.

© 2022 SCO