- Amǝ Roma
- <
- 6
- >

6
Wuki cauɓikea andǝ do nǝ
yilǝmu aɓa Yesu Kǝrǝsti
1 Mana ɗǝm sǝm nǝ̀ na? Sǝm nǝ̀ lidǝmba aɓa cauɓikea, ace mǝnana ɓǝ̀ ɓwamuru ɓǝ̀ gul ka le?*6:1 Ɓalli gbal aɓa: Rom 3:8; 6:15. 2 Awo! Ɓakuli twalbani! Lang sǝ sǝm mǝnana sǝm angŋa dǝmba sǝm wunî cauɓikea ka, sǝm nǝ̀ lidǝmba nǝ do ɗǝm aɓalǝi le?†6:2 Ɓalli gbal aɓa: Rom 7:4,6; Gal 2:19; 1Bit 2:24. 3 Wu sǝlǝ mbak ama batisǝma mǝnana à pakka sǝm aɓa Yesu Kǝrǝsti ka, lǝmdǝ ama sǝm dumǝna mwashat sǝnǝia, aɓa lú male? 4 Sǝm ngga, sǝm wú, sǝ à tsǝk sǝm a ɓembe sǝnǝa Kǝrǝsti nǝ batisǝma mǝnana à pakka sǝm ngga. Kǝla mǝnana Kǝrǝsti loapi ɓembe nǝ yilǝmu aɓa rǝcandǝa mala Ɓakuli Tárrú ka, sǝm gbal ka, sǝm nǝ̀ dukdo bǝsa yilǝmu.‡6:4 Ɓalli gbal aɓa: Kol 2:12.
5 Sǝ acemǝnana sǝm dumǝna mwashat sǝnǝa Kǝrǝsti aɓa lú male ka, sǝm gbal ka, sǝm nǝ̀ loapi ɓembe nǝ yilǝmu kǝla yì.§6:5 Ɓalli gbal aɓa: 2Kor 4:10; Kol 2:12. 6 Sǝm sǝlǝna ama, ɓeal sǝm mǝ'e ka, à gbàllìnì amur nggun-gangndǝi andǝa Kǝrǝsti, ace mǝnana ɓǝ̀ rǝcandǝa mala kpata ɓamur rǝ sǝm mǝ'cauɓike ka ɓǝ̀ kiɗikea, sǝ anggo ka ɓǝ̀ sǝm ngga duk aguro aɓata cauɓikea ɗǝm ɗàng.*6:6 Ɓalli gbal aɓa: Rom 7:24; Kol 2:13. 7 Sǝ ɓwa mǝnana wuna andǝa Kǝrǝsti ka, à panzǝni, cauɓikea panǝ rǝcandǝa amurí ɗǝm ɗàng.†6:7 Ɓalli gbal aɓa: 1Bit 4:1.
8 Sǝ ɓǝ̀ sǝm wuna sǝnǝa Kǝrǝsti ka, sǝm pana eare ama sǝm nǝ̀ dum nǝ yilǝmu sǝnǝia.‡6:8 Ɓalli gbal aɓa: 2Tim 2:11. 9 Sǝm sǝlǝna ama acemǝnana Kǝrǝsti ka à loasǝi a ɓembe ka, pà nǝ̀ sǝn lú ɗǝm ɗàng; lú panǝ rǝcandǝa amurí ɗǝm ɗàng.§6:9 Ɓalli gbal aɓa: Atúró 2:24; Sǝn 1:18. 10 Lú male mǝnana wu ka, wuki cauɓikea kusǝ mwashat ɓǝ̀rɓǝ̀r, sǝ do male nǝyilǝmu ka, dupî Ɓakuli.
11 Anggo gbal, wu sǝn ɓamur rǝ wun ado, wu nda ka alú aban cauɓikea, sǝ aban Ɓakuli ka, wu ndanǝ yilǝmu aɓa Kǝrǝsti Yesu.*6:11 Ɓalli gbal aɓa: Rom 7:4,6; Gal 2:19; 1Bit 2:24.
12 Ace mani ka wu kǝa eari cauɓikea ɓǝ̀ do amur nggūrǝ wun mǝnana kǝ̀ ká nǝ ká a lú ka, ɓǝ̀ tsǝk wun a kpata anpel male ɗàng. 13 Wu kǝa pà abare nggūrǝ wun aban cauɓikea ɓǝà duk agirtúró mala ɓealɓikea ɗang. A kún mani ka, wu pè Ɓakuli rǝwun, kǝla aɓwana mǝnana à loasǝnia a lú, à kumǝna yilǝmu ka; sǝ wu pà abare wun aban Ɓakuli ɓǝà duk agirtúró ace túró cauɓoarna.†6:13 Ɓalli gbal aɓa: Rom 6:19; 7:5; 12:1. 14 Cauɓikea ka pà nǝ̀ duk gbani amur wun ɗang, acemǝnana wu pà ɗǝm aɓata Nggurcau ɗàng, wu nda aɓata ɓwamuru mala Ɓakuli.‡6:14 Ɓalli gbal aɓa: Rom 8:2.
Aguro ace cauɓoarna
15 Lang sǝ wu sǝni ado ɗe? Sǝm nǝ̀ lidǝmba nǝ pak cauɓikea, acemǝnana sǝm pa aɓata Nggurcau ɗàng, sǝm nda aɓata ɓwamuru mala Ɓakuli ka le? Awo, pà nǝ̀ pak ɗàng! 16 Wu sǝlǝ mbak ama, ɓwa mǝnana wu pa ɓamur rǝ wun, wu kǝ oki wi kǝla aguro ka, wu dumǝna aguro male, ko mala cauɓikea na, mǝnana nǝ̀ kánǝ wun a lú, ko mala okiru mǝnana nǝ̀ kánǝ wun a docauɓoarna ka?§6:16 Ɓalli gbal aɓa: Mat 6:24; Yoh 8:34; Rom 12:1. 17 Ɓǝ̀ sǝm pakki Ɓakuli yàwá ama, wun mǝnana ɗiɗyal, wu nda ka aguro mala cauɓikea ka, adyan ngga, wu kpana atà mǝsǝcau mǝnana wu kumi aɓa kanigir ka, nǝ ɓabum wun kat. 18 Adyan ngga, à panzǝna wun a bu cauɓikea, ado ka, wu dumǝna aguro mala cauɓoarna.
19 Ən bangga wun cau nǝ kanicau arǝ duk guro aɓa nggūrǝu atàcau mala gattya mala ɗenyicau ma'wun arǝ bwalta agir mala bangŋo. Kǝla mǝnana ɗiɗyal, wu pà ɓamur rǝ wun kǝla aguro, wu lidǝmba nǝ lime aɓa pakki agirɓana andǝ atúró ɓealɓikea ka, anggo gbal ado ka, wun nǝ̀ pà ɓamur rǝ wun kat, wu duk aguro mala cauɓoarna aban ká do mǝfele. 20 Mǝnana ɗiɗyal wu nda ka aguro mala cauɓikea ka, kǝgìr oasǝ wun arǝ do cauɓoarna ɗang. 21 Sǝ ya gìr mǝɓoarne na wu kùmô aɓa pakki amǝno yì agir ɗiɗyal, mǝnana adyan ngga à dupa wun agir kǝsǝkya ka? Masǝlǝata mǝno yì agir ka, nda lú! 22 Sǝ ado ka, à panzǝkina wun a bu cauɓikea, wu dumǝna aguro mala Ɓakuli, gìr mǝnana wun nǝ̀ kum aɓalǝi ka nda do mǝfele, sǝ masǝlǝate ka nda yilǝmu mǝnana málá male pà kàm raka. 23 Tangnakusǝ cauɓikea ka, lú na, sǝ ɓoro mala Ɓakuli ka, nda yilǝmu mǝnana málá male pà kàm raka, nǝ bu Kǝrǝsti Yesu Mǝtala sǝm.*6:23 Ɓalli gbal aɓa: Rom 5:12,21; Gal 6:7-8.

- Amǝ Roma
- <
- 6
- >

*6:1 6:1 Ɓalli gbal aɓa: Rom 3:8; 6:15.

†6:2 6:2 Ɓalli gbal aɓa: Rom 7:4,6; Gal 2:19; 1Bit 2:24.

‡6:4 6:4 Ɓalli gbal aɓa: Kol 2:12.

§6:5 6:5 Ɓalli gbal aɓa: 2Kor 4:10; Kol 2:12.

*6:6 6:6 Ɓalli gbal aɓa: Rom 7:24; Kol 2:13.

†6:7 6:7 Ɓalli gbal aɓa: 1Bit 4:1.

‡6:8 6:8 Ɓalli gbal aɓa: 2Tim 2:11.

§6:9 6:9 Ɓalli gbal aɓa: Atúró 2:24; Sǝn 1:18.

*6:11 6:11 Ɓalli gbal aɓa: Rom 7:4,6; Gal 2:19; 1Bit 2:24.

†6:13 6:13 Ɓalli gbal aɓa: Rom 6:19; 7:5; 12:1.

‡6:14 6:14 Ɓalli gbal aɓa: Rom 8:2.

§6:16 6:16 Ɓalli gbal aɓa: Mat 6:24; Yoh 8:34; Rom 12:1.

*6:23 6:23 Ɓalli gbal aɓa: Rom 5:12,21; Gal 6:7-8.

© 2022 SCO