- Sǝna mala Yohana
- <
- 16
- >

16
À solǝki bumlulla mǝgule
mala Ɓakuli mana
aɓalǝ atasau ka
1 Pǝlǝa ǝn ok giu mǝcandǝe pur nǝ ɓá Ndàmǝgule, aban banggi amǝturonjar mǝno tongno-nong-ɓari ka ama, &lt;&lt;Wu kyane, wu kya solǝki bumlulla mǝgule mala Ɓakuli, mǝnana aɓalǝ atasau tongno-nong-ɓari ka, amur ɓanza!&gt;&gt;
2 Nda mǝturonjar mǝdǝmbe puro wario kya solǝ gìr ɓá tasau male amur ɓanza, kara anggea npenye-gula amǝɓike andǝ amǝkwanbanì purkio arǝ aɓwana mǝnana à ndanǝ nyoulǝa mala nyamɓikea, sǝ à peri aban ɓǝ̀nzál male ka.*16:2 Ɓalli gbal aɓa: Pur 9:10-11; Nggur 28:35.
3 Ɓárià mǝturonjar solǝ gìr ɓá tasau male amur nggeamùr, kara nggeamùr pǝlǝ nkila, kǝla nkila lú ɓwa, sǝ agir mǝnana kat nǝ yilǝmu aɓa nggeamùr ka, à wukio.†16:3 Ɓalli gbal aɓa: Ezǝk 7:17-21.
4 Tàruia mǝturonjar solǝ gìr ɓá tasau male amur anggeasala andǝ amáɗí-mùr, sǝ à pǝlǝ nkila. 5 Ən ok mǝturonjar mǝnana tsǝkiyikir amúr ka bang ama:
&lt;&lt;A pángŋǝ̀nà pepè aɓa
mǝnia yi aɓashi ka,
we Mǝfele mǝnana
a ndakam ado
sǝ a ndakam ɗiɗyal ka!
6 Yia ka, à sukki nkila
mala aɓwana mô amǝfele,
andǝ mala amǝ'ɓangnǝa mô.
Ace mani ka,
a pania wia nkila ɓǝà nu.
À nda rǝ kum tangnakusǝia
arǝ gir mǝnana karǝ
arǝia ka.&gt;&gt;‡16:6 Ɓalli gbal aɓa: Ang 79:3.
7 Sǝ ǝn ok giu pur nǝban gyangŋan ɗārǝâ na ama:
E, Mǝtalabangŋo Ɓakuli
mǝnana a Karmur Gulo
Kat ka,
aɓashi mò ka,
amǝ'mǝsǝcau nì na,
sǝ à nda pepè!§16:7 Ɓalli gbal aɓa: Ang 119:137.
8 Inea mǝturonjar solǝ gìr ɓá tasau male amur pwari, sǝ pwari tita pisǝki aɓwana nǝ bǝsa. 9 Ace ɓiki pisǝkiban mala pipwari amur aɓwana ka, à kutia naki acau mǝɓane arǝ lullǝ Ɓakuli mǝnana ndanǝ rǝcandǝa amur amǝnia yì agir yinǝ tanni-twal-là ka. À ginǝe à pà nǝ̀ pwanzali à nǝ̀ pǝlǝ nzǝmia arǝ acauɓikea malea, à nǝ̀ pè Ɓakuli gulo ɗang.
10 Tongnoia mǝturonjar solǝ gìr ɓá tasau male amur buno-murǝm mala nyamɓikea. Kara pǝndǝa gir mur domurǝm male, sǝ aɓwana mǝnana aɓata domurǝm male ka, à nǝmnggi minǝia ace kwanban mǝnana sulǝo amúrià ka.*16:10 Ɓalli gbal aɓa: Pur 10:21. 11 À kutia naki acau ɓǝsǝkiban arǝ Ɓakuli, yì murǝm kùli, àtàcau mala kwanban andǝ anpenye mǝnana kumia ka. Sǝ à ginǝ pwanzali amur agir mǝɓane mǝnana à pakkia ka.
12 Tongno-nong-mwashatia mǝturonjar solǝ gìr ɓá tasau male amur nggeasala mǝgule mǝnana à tunǝki ama Yiufǝretis ka. Sǝ mùr mana aɓa mǝnia yì nggeasala ka, ime ace mǝnana amurǝma andǝ amǝ'lwa malea, amǝnana à nǝ̀ yiu nǝ njar-takuli ka, ɓǝà kum njar kutio.†16:12 Ɓalli gbal aɓa: Isha 11:15-16. 13 Pǝlǝa ǝn sǝn abangŋo mǝɓane tàrú, amǝnana à nda kǝla anɗwalung ngga. Mwashat ka, puro a ɓakun dǝragon, ɓè ka puro a ɓakun nyamɓikea, sǝ ɓè man ngga puro a ɓakun mǝɓangnǝa mǝ'nyir nì.‡16:13 Ɓalli gbal aɓa: 1Amur 22:21-23; Pur 8:3. 14 À nda ka abangŋo mala akukwar mǝnana à kǝ pakki agir-ndali ka. À purkio aban o aban amurǝma mala ɓanza kat, à nǝ̀ nggá rambia ace lwa arǝ Mǝtalabangŋo, a Pwari Mǝgule mala Ɓakuli mǝnana Karban Kat ka.
15 &lt;&lt;Wu sǝni, mǝ nǝ yiu aɓa yasǝlǝban kǝla mǝn'í. Tsǝkbu mala Ɓakuli nda amur ɓwa mǝnana kat kǝ dum nǝ mǝsǝì aɓa kundǝmuram, sǝ kǝ bwal agir-nggūrǝu male pepè, ace mǝnana ɓǝ̀ kǝa ging nǝ ɓate, ɓǝ̀ kum kǝsǝkya a mǝsǝ aɓwana raka!&gt;&gt;§16:15 Ɓalli gbal aɓa: 1Tas 5:2.
16 Pǝlǝa abangŋo mǝɓane mǝno ramgi amurǝma andǝ amǝ'lwa malea a banɓwáná aban mǝnana à tunǝki nǝ kun Ibǝru ama Armagedon ngga.*16:16 Ɓalli gbal aɓa: 2Amur 9:27.
17 Sǝ tongno-nong-ɓaria mǝturonjar solǝ gìr ɓá tasau male aɓa gung. Nggea giu mǝcandǝe pur nǝ ban buno-murǝm aɓa Ndàmǝgule, bang ama, &lt;&lt;Malǝna!&gt;&gt;†16:17 Ɓalli gbal aɓa: Isha 66:6. 18 Kara tǎlaban liki'nzama, mgbarangce sàkkya, agiu akya, sǝ nzali dǝurǝki kǝ̀rkǝ́r. Ulang mǝno yì dǝurǝkya mala nzali ka, malaká kumban àkǝ̀ fara aɓa do mala ɓwapǝndǝa a ɓanza ɗàng.‡16:18 Ɓalli gbal aɓa: Pur 19:16; Dan 12:1. 19 Nggea-là mǝgule Babila ka, gau arǝ abanì tàrú, sǝ anggea-là mala anzali ɓanza pas ka, à kpakia, à sukki amur rǝarǝia. Nda sǝ Ɓakuli ɗenyi nǝ Babila Mǝgule, sǝ tsǝì ɓǝ̀ nu aɓa kwar mǝnana à lumsǝì nǝ mùr-anap mala bumlulla mǝgule male aɓa ukkio male ka. 20 Ko ya luran ngga, ndǝrmi, sǝ ankono kat ka, à bǝbbǝri. 21 Amǝsǝtali-mbulo mǝgulke, mǝnana dǝmbǝrya malea nda kǝla anggea-taligo ka, à ara a kùli aban yiu amur aɓwana a nzali. Aɓwana kutia bang cau mǝɓane arǝ Ɓakuli atàcau mala mǝnia yì gìr yinǝ tanni-twal-là nǝ mǝsǝtali-mbulo ka, acemǝnana gir nî ɓiki kǝ̀rkǝ́r.§16:21 Ɓalli gbal aɓa: Pur 9:23.

- Sǝna mala Yohana
- <
- 16
- >

*16:2 16:2 Ɓalli gbal aɓa: Pur 9:10-11; Nggur 28:35.

†16:3 16:3 Ɓalli gbal aɓa: Ezǝk 7:17-21.

‡16:6 16:6 Ɓalli gbal aɓa: Ang 79:3.

§16:7 16:7 Ɓalli gbal aɓa: Ang 119:137.

*16:10 16:10 Ɓalli gbal aɓa: Pur 10:21.

†16:12 16:12 Ɓalli gbal aɓa: Isha 11:15-16.

‡16:13 16:13 Ɓalli gbal aɓa: 1Amur 22:21-23; Pur 8:3.

§16:15 16:15 Ɓalli gbal aɓa: 1Tas 5:2.

*16:16 16:16 Ɓalli gbal aɓa: 2Amur 9:27.

†16:17 16:17 Ɓalli gbal aɓa: Isha 66:6.

‡16:18 16:18 Ɓalli gbal aɓa: Pur 19:16; Dan 12:1.

§16:21 16:21 Ɓalli gbal aɓa: Pur 9:23.

© 2022 SCO