- 1 Amǝ Korinti
- <
- 2
- >

2
Cau amur Kǝrǝsti andǝ
nggun gangndi
1 A pwari mǝno ǝn yiu nǝi aban wun, wun amǝ'eambǝam, ace hamnǝ mǝsǝcau ɓá sǝmbǝrǝa mala Ɓakuli mana lǝmdǝa mi ka, ǝn paktúró nǝ sǝlǝne andǝ súrǝ̀gir mǝgule ɗàng. 2 Acemǝnana ǝn twal a bumam nǝma ǝn earce súrǝ̀ ɓe kǝgìr aɓalǝ wun ɗàng, she kǝ Yesu Kǝrǝsti, kǝ yì mǝnana à gbàllì amur nggun-gangndǝi ka. 3 Sǝ yiu mem a ban wun ngga, nda aɓa ɗwanyi rǝcandǝa andǝ do nǝ ɓangciu, andǝ rǝɓǝla mǝ'kǝ̀rkǝ́r nì. 4 Sǝ kanigir mem andǝ nacau mala Ɓakuli mem ngga, pà aɓa kunɓoarna andǝ nacau sǝlǝe mala ɓwapǝndǝa ɗang. Nda aɓa lǝmdǝ rǝcandǝa andǝ Bangŋo mala Ɓakuli,*2:4 Ɓalli gbal aɓa: Rom 15:19; 1Kor 4:20. 5 ace mǝnana paɓamuru ma'wun ngga, ɓǝ̀ kǝa do amur sǝlǝe mala ɓwapǝndǝa ɗang, ɓǝ̀ do amur rǝcandǝa mala Ɓakuli.†2:5 Ɓalli gbal aɓa: 2Kor 4:7; 6:7; 1Kor 12:9.
Sǝlǝe mala Ɓakuli
6 Sǝm ngga, sǝm nggǝ hamnǝ cau mala sǝlǝe aban aɓwana mǝnana à kārǝ́na ɓwa aɓa Bangŋo ka. Sǝ mǝnia ka sǝlǝe mala ɓanza man na ɗang, ko sǝlǝe mala aɓwana mǝnana amurǝma na a ɓanza man, amǝnana rǝcandǝa malea nda ban mal ka ɗàng. 7 Sǝlǝe mǝnana sǝm nggǝ hamnǝi ka, sǝlǝe mala Ɓakuli na, mǝnana sǝmbǝrǝi ɗiɗyal sǝ aɓwana sǝlǝce raka. Sǝ mǝnia yì sǝlǝe ka, Ɓakuli ak tadǝmba kùrrì, nda nê male twal a share ta ɓanza ace gulo ma'sǝm.‡2:7 Ɓalli gbal aɓa: Rom 8:29-30. 8 Kǝɓwa pà kàm aɓalǝ amurǝma mala nza man mǝnana súrǝ̀ mǝnia yì sǝlǝe ka ɗàng. Ɓǝ̀ à pǝlǝa ama à sùrǝ́nì ka, ɓǝ́ à gbàllì ma Mǝtalabangŋo mǝnana nǝ gulo kat ka ɗàng.§2:8 Ɓalli gbal aɓa: Atúró 7:2; Jem 2:1. 9 Kǝla mǝnana Malǝmce bang ngga,
&lt;&lt;Kǝ mǝsǝu malaká sǝn ɗàng,
kiru malaká ok ɗàng,
yàle malaká kutio
aɓa ɗenyicau
mala kǝɓwa ɗàng,
gir mǝnana Ɓakuli gilǝkini
ace aɓwana mǝnana
à kǝ earce ka.&gt;&gt;*2:9 Ɓalli gbal aɓa: Isha 64:4.
10 Sǝ Ɓakuli ka, lǝmdǝna sǝm mǝnia nǝ Bangŋo male.
Sǝ Bangŋo mala Ɓakuli ka, nda sǝngiyi ɓalǝ agir kat ka, ko nggearǝ acau mǝlime mala Ɓakuli.†2:10 Ɓalli gbal aɓa: Mat 11:25; 13:11; 16:17; Afi 3:3,5. 11 Yana súrǝ̀ gir mǝnana nda a ɓabum ɓwa ka? Kǝ bangŋo mala ɓwa mǝnana nda aɓalǝi ka, nda súrǝ̀ agir male ka re? Anggo gbal, kǝ Bangŋo mala Ɓakuli na súrǝ̀ agir male kat ka. 12 Sǝm ngga, sǝm ak bangŋo mala ɓanza ɗàng, kǝ Bangŋo mala Ɓakuli mǝnana turabani ka nda sǝm ak ka, ace mǝnana ɓǝ̀ sǝm súrǝ̀ agir mǝnana kat Ɓakuli pa sǝm mia ɓà ka.‡2:12 Ɓalli gbal aɓa: Rom 8:15. 13 Ace mani ka, aɓa nacau ma'sǝm ngga, sǝm nggǝ paktúró nǝ gir mǝnana à kania sǝm nǝ sǝlǝe mala ɓwapǝndǝa ka ɗang. Cau ma'sǝm nda kǝ mǝnana Bangŋo mala Ɓakuli kania sǝm ngga. Kǝ nda sǝm nggǝ mǝngi ɓá mǝnia yì mǝsǝcau mala Bangŋo ka, aban aɓwana mǝnana gbal à ndanǝ Bangŋo mala Ɓakuli ka. 14 Sǝ ɓwa mǝnana pànǝ Bangŋo mala Ɓakuli raka, pà nǝ̀ gandǝ ak agir mala Bangŋo mala Ɓakuli ɗang acemǝnana acau mǝɓange na a bani. Mǝno yì ɓwa ka pà nǝ̀ gandǝ bwalta amǝnia yì agir ka ɗàng, acemǝnana agir ka nǝ bu Bangŋo mala Ɓakuli sǝ à nǝ̀ kpākì ɓwa.§2:14 Ɓalli gbal aɓa: 1Kor 1:18; Jem 3:15. 15 Sǝ ɓwa mǝnana kat ndanǝ Bangŋo mala Ɓakuli ka, dumǝna ama nǝ̀ gandǝ gakkita mǝɓoarne andǝ mǝɓane mala koya gìr, sǝ kǝɓwa pà kàm nǝ̀ ɓashi wi ɗang.*2:15 Ɓalli gbal aɓa: 1Kor 3:1; 14:37; Gal 6:1.
16 Kǝla mǝnana Malǝmce bang ngga,
&lt;&lt;Yana ɗe súrǝ̀ ɗenyicau
mala Mǝtalabangŋo?
Yana ɗe nǝ̀ gandǝ pe wi cau
nǝ̀ kwarkiri?&gt;&gt;†2:16 Ɓalli gbal aɓa: Isha 40:13.
Sǝ sǝm ngga, sǝm ndanǝ ulang ɓabum mala Kǝrǝsti.

- 1 Amǝ Korinti
- <
- 2
- >

*2:4 2:4 Ɓalli gbal aɓa: Rom 15:19; 1Kor 4:20.

†2:5 2:5 Ɓalli gbal aɓa: 2Kor 4:7; 6:7; 1Kor 12:9.

‡2:7 2:7 Ɓalli gbal aɓa: Rom 8:29-30.

§2:8 2:8 Ɓalli gbal aɓa: Atúró 7:2; Jem 2:1.

*2:9 2:9 Ɓalli gbal aɓa: Isha 64:4.

†2:10 2:10 Ɓalli gbal aɓa: Mat 11:25; 13:11; 16:17; Afi 3:3,5.

‡2:12 2:12 Ɓalli gbal aɓa: Rom 8:15.

§2:14 2:14 Ɓalli gbal aɓa: 1Kor 1:18; Jem 3:15.

*2:15 2:15 Ɓalli gbal aɓa: 1Kor 3:1; 14:37; Gal 6:1.

†2:16 2:16 Ɓalli gbal aɓa: Isha 40:13.

© 2022 SCO