- Amǝ Roma
- <
- 10
- >

10
1 Wun amǝ'eambǝam, ɓabumam andǝ zǝmba mem aban Ɓakuli ka, nda ace amǝ Isǝrayila ɓǝà kum àwá. 2 Mǝ nda rǝ nakunia aɓa mǝsǝcau ama yia ka à ndanǝ bumpina arǝ kpata Ɓakuli, sǝ bumpina malea ka, pa aɓa sǝlǝe ɗàng. 3 Acemǝnana yia ka à bwalta njargula mǝnana Ɓakuli akiyina aɓwana nǝi ɓǝà duk amǝ cauɓoarna a baní ka ɗàng, sǝ ɗǝm ngga à kutia kwakita malea yì njar mala kum akban aban Ɓakuli, nǝ ɓariki malea arǝ bwal Nggurcau. Ace mani ka, à pa ɓamuria arǝ njar mala Ɓakuli mǝnana kǝ pǝlǝna aɓwana nǝi ɓǝà duk amǝ'cauɓoarna ka ɗàng. 4 Kǝrǝsti ka yi malǝna túró mala nê mǝnana Ɓakuli pà Nggurcau ace ka. Ace mǝno ka aɓwana mǝnana kat à earnǝi à paɓamuria a baní ka, à nyesǝnia amǝ'cauɓoarna na aban Ɓakuli.
Amsǝban ngga nda ace ko yana ka
5 Amur njar mala do mǝ'cauɓoarna a ban Ɓakuli, mǝnana à kumnggiyi nǝ bwal Nggurcau ka, Musa gilǝ ama, &lt;&lt;Ɓwa mǝnana kat kpata Nggurcau lùmsǝ agir mǝnana kat nzongcau male na ka, ɓwe nda nǝ̀ kum yilǝmu ka.&gt;&gt;*10:5 Ɓalli gbal aɓa: Pǝris 18:5. 6 Sǝ ɓwa mǝnana pàɓamuru male aɓa gūlì arǝ Kǝrǝsti nda yinǝi wi kum akban aban Ɓakuli ka, pà nǝ̀ ɗiban a ɗenyicau male ama, &lt;&lt;Yana nǝ̀ eau a kùli, ace mǝnana nǝ̀ nggá sulǝ Kǝrǝsti a nzali ka&gt;&gt; ɗàng?†10:6 Ɓalli gbal aɓa: Nggur 30:13. 7 Pà nǝ̀ ɗiban gbal ama, &lt;&lt;Yana nǝ̀ sulǝo a tà-nzali, ace mǝnana nǝ̀ nggá loasǝ Kǝrǝsti a ɓembe ka&gt;&gt; ɗàng?‡10:7 Ɓalli gbal aɓa: Nggur 30:13.
8 Cau mala Amsǝban mǝnana à nǝ̀ kumi nǝ gūlì arǝ Kǝrǝsti, mana nda cau mǝnana sǝm nggǝ hamnǝi ka, pà kuko ɗàng. Yàle Malǝmce mala Ɓakuli ka bang ama: &lt;&lt;Ceì ka nda a bano tù, nda a mburkuno, sǝ nda a ɓabumo.&gt;&gt;§10:8 Ɓalli gbal aɓa: Nggur 30:14. 9 Ɓǝ̀ awu nǝ bang nǝ kúno ama, &lt;&lt;Yesu ka Mǝtalabangŋo na,&gt;&gt; sǝ a nǝ earnǝi nǝ mǝsǝcau a ɓabumo ama Ɓakuli loasǝi a ɓembe ka, a nǝ kum amsǝban. 10 Acemǝnana nǝ ɓabum sǝ ɓwa nǝ̀ eare nǝ̀ pà ɓamúrì aban Kǝrǝsti, sǝ aɓa pě anggo ka Ɓakuli angŋǝni mǝ'cauɓoarna na; sǝ ɗǝm ngga nǝ kûn sǝ ɓwa nǝ̀ bang paɓamuru male aban Kǝrǝsti, sǝ aɓa pě anggo ka kumǝna amsǝban. 11 Kǝla mǝnana Malǝmce na ka, &lt;&lt;Ɓwa mǝnana kat paɓamuri a baní ka, pà nǝ̀ nu kǝsǝkya ɗang.&gt;&gt;*10:11 Ɓalli gbal aɓa: Isha 28:16. 12 Aɓa mǝnia ka kǝgìr gakkita ɓwa Yahudi andǝ ɓwa mǝnana ɓwa Yahudi na raka ɗàng. Yia kat ka, à ndanǝ Mǝtalabangŋo mwashat mǝnana nda Mǝtalabangŋo amur aɓwana kat, sǝ atsǝkbu male mǝnana nyangsang ngga kǝ soapia aɓwana mǝnana kat à kǝ warinǝ ɓua malea a baní ka. 13 Kǝla mǝnana Malǝmce bang ngga: &lt;&lt;Ɓwa mǝnana kat kǝ ɓua a ban Mǝtalabangŋo kǝ tunǝ lullǝ Mǝtalabangŋo ka, nǝ̀ kum amsǝban.&gt;&gt;†10:13 Ɓalli gbal aɓa: Jol 2:32.
14 Sǝama lang sǝ à nǝ̀ tunǝi ɓǝ̀ amsǝia, yi mǝnana ɓǝà pa ɓamuria a baní raka? Sǝ lang sǝ à nǝ̀ paɓamuria a baní, yi mǝnana à malaká ok kǝcau amurí raka? Sǝ lang sǝ à nǝ̀ ok cau amurí, yi mǝnana kǝɓwa hambia wia ce raka? 15 Sǝ lang sǝ aɓwana nǝ̀ hamnǝ cau, yi mǝnana Ɓakuli túriá raka? Kǝla mǝnana à gilǝì ka: &lt;&lt;Yiu mala aɓwana mǝnana à kǝ hamnǝ Cau Amsǝban ngga gìr mǝɓoarne na kǝ̀rkǝ́r!&gt;&gt;‡10:15 Ɓalli gbal aɓa: Isha 52:7.
16 Sǝama aɓwana kat sǝ ak man yì Cau Amsǝban ngga ɗàng. Acemǝnana Ishaya, mǝɓangnǝa mala Ɓakuli nǝ ɓamur rǝì ka, bang ama: &lt;&lt;Mǝtalabangŋo, ya ɓwa na earnǝ cau mana sǝm hamnǝi ka?&gt;&gt;§10:16 Ɓalli gbal aɓa: Isha 53:1. 17 Ace mani ka, paɓamuru ka kǝ yiu aɓa ok cau mala Ɓakuli, yì Cau Amsǝban mala Kǝrǝsti mǝnana à hamnǝi ka.*10:17 Ɓalli aɓa: Gal 3:2,5. 18 Sǝ ǝn ɗiban nǝma: nggearǝì ka, à ok ce re? E, à ongŋǝna. Malǝmce ka bang ama:
&lt;&lt;Cau ka angŋǝna ɓanza kat,
acau malea kutikina arǝ aban,
kya bwal masǝlǝata ɓanza.&gt;&gt;†10:18 Ɓalli gbal aɓa: Ang 19:4.
19 Sǝ ǝn nggǝ ɗiban ɗǝm nǝma: &lt;&lt;Nggearǝì ka, amǝ Isǝrayila bwalta ce re? E, à bwalte, acemǝnana a nza mala Musa ka, Ɓakuli bang ama,
&lt;&lt;Mǝ nǝ tsǝa,
wun nǝ̀ pak mɓali arǝ aɓwana
mǝnana à karǝ kǝgìr raka.
Mǝ nǝ tsǝa,
bum wun nǝ lúllô,
arǝ cili anzali mǝnana
à súrǝ̀ kǝgìr raka.&gt;&gt;‡10:19 Ɓalli gbal aɓa: Nggur 32:21.
20 Ɗǝm ngga Ishaya nacau nǝ rǝcandǝa ama,
&lt;&lt;Aɓwana mǝnana
à altam raka,
à nda à kumam ngga.
Ən lǝmdǝ ɓamúràm
aban aɓwana mǝnana
à ɗìcem raka.&gt;&gt;§10:20 Ɓalli gbal aɓa: Isha 65:1.
21 Sǝ amur amǝ Isǝrayila ka, Ɓakuli na ama,
&lt;&lt;Ən mǝn abuam
aɓa pwari kat
ace ak amǝnia yì
amǝ'mgbikiru
andǝ amǝ'murcandǝa&gt;&gt; ka.*10:21 Ɓalli gbal aɓa: Isha 65:2.

- Amǝ Roma
- <
- 10
- >

*10:5 10:5 Ɓalli gbal aɓa: Pǝris 18:5.

†10:6 10:6 Ɓalli gbal aɓa: Nggur 30:13.

‡10:7 10:7 Ɓalli gbal aɓa: Nggur 30:13.

§10:8 10:8 Ɓalli gbal aɓa: Nggur 30:14.

*10:11 10:11 Ɓalli gbal aɓa: Isha 28:16.

†10:13 10:13 Ɓalli gbal aɓa: Jol 2:32.

‡10:15 10:15 Ɓalli gbal aɓa: Isha 52:7.

§10:16 10:16 Ɓalli gbal aɓa: Isha 53:1.

*10:17 10:17 Ɓalli aɓa: Gal 3:2,5.

†10:18 10:18 Ɓalli gbal aɓa: Ang 19:4.

‡10:19 10:19 Ɓalli gbal aɓa: Nggur 32:21.

§10:20 10:20 Ɓalli gbal aɓa: Isha 65:1.

*10:21 10:21 Ɓalli gbal aɓa: Isha 65:2.

© 2022 SCO