- Sǝna mala Yohana
- <
- 11
- >

11
Amǝ'nakún ɓari mala
Ɓakuli nǝ hamnǝ cau male
1 Sǝ Ɓakuli pam munagara kārǝki sauwa mala gìr, sǝ nam ama, &lt;&lt;Kyane kya kārǝki ɓá Ndàmǝgule mala Ɓakuli andǝ gyangŋan paɓoro, sǝ wu ɓal aɓwana mǝnana à kǝ peri aɓa Nda ka.*11:1 Ɓalli gbal aɓa: Ezǝk 40:3. 2 Sǝama banfana mǝnana a nza nǝ Ndàmǝgule, à kàrì nǝ sheran ngga, cè a kārǝki ɗàng, acemǝnana ban nì ka à pànî aɓwana mǝnana à súrǝ̀ Ɓakuli raka. Yià ka, Urǝshalima, nggea-là mǝfele nǝ̀ kpa aɓa rǝcandǝa malea, à nǝ̀ parki, arǝ azongŋo lumi-ine-nong-ɓari.†11:2 Ɓalli gbal aɓa: Zak 12:3; Isha 63:18; Luk 21:24. 3 Sǝ mǝ nǝ pè amǝ'nakún mem mǝnia ɓari ka rǝcandǝa, à nǝ̀ twal anonggio mǝno á-mwashat nǝ gbǝman-ɓari nǝ́ lumi-tongno-nong-mwashat ka (1,260), à nǝ̀ nggǝ hamnǝ cau mala Ɓakuli, nǝ́ anggubyau gwado a rǝia.&gt;&gt; 4 Yià mǝnia ka, à nda ka anggun olif ɓari andǝ apitǝla ɓari mǝnana à cam a ɓadǝm Mǝtala ɓanza ka.‡11:4 Ɓalli gbal aɓa: Zak 4:3,11-14. 5 Ɓǝ̀ kǝ ɓwa earce ama nǝ̀ pakkia wia gìr mǝɓane ka, bǝsa kǝ puro aɓa kunia kǝ twalta aɓia-mǝbura. Anggo sǝ ɓwa mǝnana kat earce nǝ̀ pakkia wia kǝgìr mǝɓane ka, she nǝ̀ wu.§11:5 Ɓalli gbal aɓa: 2Amur 1:10; Ir 5:14. 6 À ndanǝ rǝcandǝa amur bumkuli, à nǝ̀ tamsǝ mbulo pà nǝ̀ nya ɗang. Sǝ à ndanǝ rǝcandǝa mala tsǝk amúr arǝ aban kat ɓǝà pǝlǝ nkila. Ɗǝm ngga à ndanǝ rǝcandǝa mala kwak ɓanza nǝ koya ulang agir mur'mwana, sǝ à nǝ̀ gandǝ ɓǝsǝlǝki pe kǝla mǝnana à earce ka.*11:6 Ɓalli gbal aɓa: 1Amur 17:1; Pur 7:17,19.
7 Anzǝm mǝnana ɓǝà malǝna nakún malea ka, nyamɓikea mǝnana nǝ̀ puro aɓa tūli-tàtǝkǝtè ka, nǝ̀ yiu nǝ lwa-lwa a rǝia, nǝ̀ gandǝia sǝ nǝ̀ wal-luia.†11:7 Ɓalli gbal aɓa: Dan 7:3,7,21. 8 Luia nǝ̀ nongŋo amur njargula aɓa nggea-là mǝnana a kún-ndunocau ka à tunǝi ama Sodom andǝ Masar, sǝ akàm gbal sǝ à gbàllì Mǝtalea amur nggun-gangndǝi ka.‡11:8 Ɓalli gbal aɓa: Isha 1:9. 9 Nǝ̀ twal nongŋo tàrú nǝ tsùrú, aɓwana arǝ a koya la, andǝ koya tàu, andǝ koya kún, andǝ koya ɓwapǝndǝa ka, à nǝ̀ nggǝ sǝn luia aban nongŋo, acemǝnana à eari kǝɓwa ɓǝ̀ tsǝia a ɓembe raka. 10 Aɓwana a ɓanza ka, ban nǝ ɓoaria wia ace gìr mǝnana kum amǝ'nakún mǝnia ɓari ka. À nǝ̀ pakkiɗire sǝ à nǝ̀ turia rǝia ban nǝ́ aɓoro acemǝnana yià amǝ'nakún mǝnia ɓari ka, à nda à yinǝia aɓwana a ɓanza tanni mǝɓike kǝ̀rkǝ́r ka.
11 Sǝ anzǝm anongŋo mǝno tàrú nǝ tsùrú ka, Ɓakuli pyaupia wia lin'ueo mǝ'pa yilǝmui a rǝia. À lo à cam amur akusǝia; sǝ aɓwana mǝnana kat à kǝ sǝnia ka, nggea ǝn'ò bwalia kǝ̀rkǝ́r.§11:11 Ɓalli gbal aɓa: Ezǝk 37:5,10. 12 Pǝlǝa giu mǝcandǝe pur nǝ kuli tunǝ amǝ'nakún mǝnia ɓari ka ama, &lt;&lt;Wu yiu kani a kùli!&gt;&gt; Sǝ à lo aban eauwe a kùli aɓa pǝrɓang. Aɓia-mǝbura soapia wia mǝsǝu à kǝ sǝnia.*11:12 Ɓalli gbal aɓa: 2Amur 2:11.
13 Aɓa kǝ bu-pwari mǝno ka, nggea dǝurǝo mala nzali mǝ'kǝ̀rkǝ́r nì kumban, mǝnana kiɗiki banì mwashat aɓa gauwe lum mala nggea-là, sǝ wal ɓwapǝndǝa á-tongno-nong-ɓari (7,000) ka. Cili ɓwapǝndǝa ka, ɓangciu pakkia wia kǝ̀rkǝ́r sǝ à ɓwangsǝ gulo mala Ɓakuli mǝnana a kùli ka.
14 Ɓaria gìr mur'mwana kutina, sǝ tàruià gìr mur'mwana nda kǝ yiu atè tù ka!
Tongno-nong-ɓaria
twang njawe yiu nǝ
tàruià gìr mur'mwana
15 Pǝlǝa tongno-nong-ɓaria mǝturonjar twang njawe male, kara agiu lo kǝ̀rkǝ́r a kùli à kǝ na ama,
&lt;&lt;Agara-murǝm mala
ɓanza man ngga
à nyarǝna a ɓá bu
Mǝtala sǝm andǝ
ɓá bu Kǝrǝsti male.
Sǝ domurǝm male ka
masǝlǝate pà kàm ɗàng!&gt;&gt;†11:15 Ɓalli gbal aɓa: Ang 22:28; Dan 7:14,27.
16 Sǝ aɓwana-mǝgule lumi-ɓari-nong-ine, mǝnana à ndaban do amur abuno-murǝm a ɓadǝm Ɓakuli ka, à kpa a nzali, sǝ à peri a ban Ɓakuli. 17 À na ama,
&lt;&lt;We Ɓakuli Mǝtalabangŋo
mana a Karmur Gulo kat,
we mǝnana a nda kam ado,
andǝ mǝnana nda
kam ɗiɗyal ka,
sǝm nggǝ pakko yàwá,
acemǝnana a angŋǝna
rǝcandǝa mò mǝgule,
sǝ a tinata mò yì yálban
amur agir.
18 Aɓwana arǝ anzali
pak bumlulla,
sǝ ado gbal ka,
pwari mala bumlulla
mò yina.
Pwari pàngŋǝ̀nà
mǝnana awu nǝ pakki
alú ɓashi nǝi ka.
Sǝ aguro mò,
amǝ'ɓangnǝa ka,
awu nǝ peà wia
tangnakusǝia,
andǝ aɓwana mô
amǝfele,
andǝ aɓwana kat,
ɓwa mǝkyauwe andǝ
ɓwa mǝgule,
amǝnana à kǝ ɓanggo
aɓa pagulo ka.
Pwari yina mǝnana
awu nǝ kiɗiki aɓwana
mǝnana à kǝ kiɗiki
ɓanza ka.&gt;&gt;‡11:18 Ɓalli gbal aɓa: Ang 2:1.
19 Pǝlǝa à mǝn kun Ndàmǝgule mala Ɓakuli mana a kùli ka, sǝ Akwati Kùrcau male ka à sǝni kàm aɓa Ndàmǝgule.§11:19 Ɓalli gbal aɓa: 1Amur 8:1-6. Kara tǎlaban liki'nzama, ban gǝggǝli, mgbarangce sàkkya, nzali dǝurǝkio, sǝ mǝsǝtali-mbulo mǝgulke ra.

- Sǝna mala Yohana
- <
- 11
- >

*11:1 11:1 Ɓalli gbal aɓa: Ezǝk 40:3.

†11:2 11:2 Ɓalli gbal aɓa: Zak 12:3; Isha 63:18; Luk 21:24.

‡11:4 11:4 Ɓalli gbal aɓa: Zak 4:3,11-14.

§11:5 11:5 Ɓalli gbal aɓa: 2Amur 1:10; Ir 5:14.

*11:6 11:6 Ɓalli gbal aɓa: 1Amur 17:1; Pur 7:17,19.

†11:7 11:7 Ɓalli gbal aɓa: Dan 7:3,7,21.

‡11:8 11:8 Ɓalli gbal aɓa: Isha 1:9.

§11:11 11:11 Ɓalli gbal aɓa: Ezǝk 37:5,10.

*11:12 11:12 Ɓalli gbal aɓa: 2Amur 2:11.

†11:15 11:15 Ɓalli gbal aɓa: Ang 22:28; Dan 7:14,27.

‡11:18 11:18 Ɓalli gbal aɓa: Ang 2:1.

§11:19 11:19 Ɓalli gbal aɓa: 1Amur 8:1-6.

© 2022 SCO