- Tite
- <
- 2
- >

2
Ɓakuli usǝlǝi atúró male
1 Anggo sǝ pusǝ kùli andǝ nzali andǝ agir mǝnana aɓalǝia kat ka yiu a masǝlǝate. 2 A tongno-nong-ɓaria nongŋo ka, Ɓakuli malǝna túró male mǝnana pàk ka, sǝ usǝlǝo.*2:2 Ɓalli gbal aɓa: Pur 20:8-11; 31:17; Nggur 5:12-14; Ib 4:4. 3 Ɓakuli tsǝkbu amúr tongno-nong-ɓaria pwari, sǝ nyesǝi duk pwari mǝfele, acemǝnana nda pwari mǝnana usǝlǝ nǝi arǝ atúró male mǝnana kat pa, mala pusǝki agir ka.†2:3 Ɓalli gbal aɓa: Pur 20:11; 31:17.
Ɓaban Iden
4 Anggo sǝ à pusǝ kùli andǝ nzali.
Lang Mǝtalabangŋo Ɓakuli pusǝna kùli andǝ nzali ka, 5 ɓekǝ girpwala pa kàm a ɓanza ɗàng, sǝ ɓekǝ mǝsǝɓeale to gbal a nzali ɗang. Gìrnî pa anggo acemǝnana Mǝtalabangŋo Ɓakuli malaká nya mbulo ɓǝ̀ liu nzali ɗang, sǝ kǝ ɓwapǝndǝa pa kàm nǝ̀ rik nzali ɗang. 6 Amaɗi na mǝnana à kǝ tu mùr a nzali ace liu ban ngga.
Ɓakuli tsǝk bu amur ɓwabura
andǝ ɓwama mǝdǝmbe
7 Pǝlǝa Mǝtalabangŋo Ɓakuli ɓak ɓwa‡2:7 ɓwa nǝ kún Ibǝru ka nda adamu . nǝ muku nzali,§2:7 nzali nǝ kún Ibǝru ka nda adamah . sǝ pyaupi wi n-yali mala yilǝmu aɓa lùllǝì, sǝ yì ɓwa ka pak nǝyilǝmu.*2:7 Ɓalli gbal aɓa: Ang 103:14; Ham 12:7; 1Kor 15:47.
8 Mǝtalabangŋo Ɓakuli pǝlǝa tsǝk ɓaban a Iden nǝ njar-takuli sǝ pandǝki anggun kàm; a kàm sǝ tsǝk ɓwa mǝnana pè ka. 9 Mǝtalabangŋo Ɓakuli tsǝk anggun ɗàngɗáng ɓǝà to a ɓabanì: anggun mǝɓoarsǝne andǝ amǝɓoarli. A tsùrú mala ɓabanì ka anggun nakam ɓari, nggun-yilǝmu andǝ nggun mala pà sǝlǝe mala gìr mǝɓoarne andǝ mǝɓane. 10 Ɓè nggeasala pur a Iden kǝ pa mùr a ɓabanì; lo kano ka kya gauwa arǝ amyalmúr ine. 11 Mǝdǝmbe ka à tunǝi ama Pishon; ɓangŋa pǝlǝki arǝ abân aɓa nzali Havila, nzali mana à kǝ kum bolo-njengǝlan kam ngga. 12 (Bolo-njengǝlan mala nzali mǝno ka mǝɓoarne na; akàm ɗǝm ngga à kǝ kum myang mǝ'rǝmɓoarne andǝ atali gǝna.) 13 Ɓaria myalmúr ka nda Gihon; ɓangŋa pǝlǝki arǝ abân aɓa nzali Kush. 14 Tàruià myalmúr ka nda Tigris; ɓangŋa pǝlǝ nǝ bantakuli mala nzali Assuriya. Inea myalmúr ka nda Yiufǝretis.
15 Mǝtalabangŋo Ɓakuli tsǝk ɓwabura man a ɓaban mala anggun a Iden, ɓǝ̀ kǝ paktúró aɓalǝi, sǝ ɓǝ̀ kǝ yállí. 16 Mǝtalabangŋo Ɓakuli nunkiri yì ɓwabura ama, &lt;&lt;A earǝ́nò ama wu li ɓǝla koya nggun a mǝnia yì ɓaban mala anggun ngga. 17 Sǝama kǝa na ama awu nǝ li ɓǝlanggun mala pà sǝlǝe mala gìr mǝɓoarne andǝ mǝɓane ɗàng. A pwari mana a li ka, ɓafo, awu nǝ wǔ.&gt;&gt;†2:17 Ɓalli gbal aɓa: Nggur 30:15,19-20; Rom 6:23; 1Tim 5:6; Jem 1:15.
18 Pǝlǝa Mǝtalabangŋo Ɓakuli na ama, &lt;&lt;Ɓoaro ɓǝ̀ ɓwabura mǝnia ka ɓǝ̀ do nǝmurǝì ɗàng. Mǝ nǝ pakki wi mǝ'bwali wi, mǝnana karǝ arǝì ka.&gt;&gt;‡2:18 Ɓalli gbal aɓa: 1Kor 11:9; 1Tim 2:13.
19 Mǝtalabangŋo Ɓakuli ka, pàngŋǝ̀nà túró nǝ muku-nzali ɓangŋǝna anyama mǝnana à kǝ gya a kwàrban, andǝ anyal mǝnana à kǝ yal a bumkuli ka. Yinǝia a ban mǝnia yì ɓwa ka, nǝ̀ sǝni lang sǝ nǝ̀ tunǝia. Ɓǝ̀ mana sǝ mǝnia yì ɓwabura tunǝna koya gìr mǝnana ndanǝ yilǝmu nǝi ka, dumǝna lùllǝì. 20 Ɓwabura man tsǝki agirkusǝu kat lullǝu: anyal mǝnana kat à kǝ yal a bumkuli, andǝ anyam-ɓala kat, andǝ anyam-bondo kat.
Sǝ male yì ɓwabura ka, à kumbi wi kǝ gbasha mǝnana karǝ arǝì ka ɗàng. 21 Pǝlǝa Mǝtalabangŋo Ɓakuli tsǝk ɓwabura ɓǝ̀ koa nggea ntulo mǝlime. Ndarǝ nong ntulo ka, Mǝtalabangŋo Ɓakuli pusǝ mu nkanggari ɓwabure mwashat sǝ lúmsǝ banì nǝ nyama. 22 Pǝlǝa Mǝtalabangŋo Ɓakuli pak ɓwama nǝ mǝnia yì mu pusǝì a nkanggari ɓwabura ka, sǝ yinǝi aban ɓwaburè.§2:22 Ɓalli gbal aɓa: 1Kor 11:8,12
23 Ɓwabura man na ama,
&lt;&lt;Mǝnia adyan ngga mǔ na
à pusǝì aɓalǝ amuem;
sǝ nyama na mala nyamam!
À nǝ̀ tunǝi ama, &lt;ɓwama&gt;
acemǝnana à pusǝì arǝ ɓwabura.&gt;&gt;*2:23 Ɓalli gbal aɓa: Afi 5:28-30.
24 Nda gìr mana tsǝa sǝ ɓwabura nǝ̀ ɗeki tárrí andǝ ngge, sǝ nǝ̀ lanzǝa arǝ māmí, sǝ yia kǝm ngga à dumǝna nyama mwashat.†2:24 Ɓalli gbal aɓa: Mal 2:15; Mat 19:5; Mar 10:7-8; 1Kor 6:16; Afi 5:31.
25 Anggo ka, yì ɓwabura andǝ māmí ka, à ndanǝ ɓatea, sǝ kǝsǝkea pakkia wia ɗàng.

- Tite
- <
- 2
- >

*2:2 2:2 Ɓalli gbal aɓa: Pur 20:8-11; 31:17; Nggur 5:12-14; Ib 4:4.

†2:3 2:3 Ɓalli gbal aɓa: Pur 20:11; 31:17.

‡2:7 2:7 ɓwa nǝ kún Ibǝru ka nda adamu .

§2:7 2:7 nzali nǝ kún Ibǝru ka nda adamah .

*2:7 2:7 Ɓalli gbal aɓa: Ang 103:14; Ham 12:7; 1Kor 15:47.

†2:17 2:17 Ɓalli gbal aɓa: Nggur 30:15,19-20; Rom 6:23; 1Tim 5:6; Jem 1:15.

‡2:18 2:18 Ɓalli gbal aɓa: 1Kor 11:9; 1Tim 2:13.

§2:22 2:22 Ɓalli gbal aɓa: 1Kor 11:8,12

*2:23 2:23 Ɓalli gbal aɓa: Afi 5:28-30.

†2:24 2:24 Ɓalli gbal aɓa: Mal 2:15; Mat 19:5; Mar 10:7-8; 1Kor 6:16; Afi 5:31.

© 2022 SCO