- 1 Amǝ Korinti
- <
- 6
- >

6
Wu kǝa wúlí rǝarǝ wun ɗang
1 Ɓǝ̀ kǝɓwa aɓalǝ wun ndanǝ gir mǝnana kutio a nrea andǝ ɓi mǝkpata Yesu ka, palang sǝ nǝ̀ kánǝ cê aban amǝ'ɓashi mala ɓanza le? Mana tsǝa sǝ pà nǝ̀ kánǝ cê aban amǝkpata Kǝrǝsti Yesu ɗàng?*6:1 Ɓalli gbal aɓa: Mat 18:17. 2 Wun ngga, wu sǝlǝ ama aɓwana mala Ɓakuli na à nǝ̀ ɓashì ɓanza ka re? Sǝ ɓǝ̀ ndo anggo ama wun nda wun nǝ̀ ɓashì ɓanza ka, palang ado sǝ wu gandǝ pak ɓashi mala acau mǝkèke ɗàng? 3 Wu sǝlǝ mbo ama sǝm nda mǝnana sǝm nǝ̀ pàkkî amǝturonjar ɓashi ka? Sǝ nǝ koshi agir mala ɓanza mǝnia ka! 4 Ɓǝ̀ ulang acau mǝno kum wun ngga, palang sǝ wun nǝ̀ nggá twal aceì wun nǝ̀ kánǝia a ɓadǝmba amǝ'ɓashi mǝnana ikǝlisiya kǝ twalia nǝ gulo raka? 5 Cau kǝsǝkya nǝ wun! Lang ado sǝ à nǝ̀ bang ama kǝɓwa pà kàm aɓalǝ wun mwashat mǝnana ndanǝ sǝlǝe, nǝ̀ gandǝ gilǝki nre ka amǝ'eamrǝarǝu raka ɗàng? 6 Sǝ mǝkpata Ɓakuli pǝlǝa twal ɓi mǝkpata Ɓakuli aban ká aban amǝ'ɓashi mala ɓanza!
7 Ká ma'wun a ndaɓashi ace wuli rǝarǝ wun ngga, lǝmdǝ ama wu kpana amur abu wun. Pà nǝ̀ ɓoaribanì wu li cê arǝ wun re? Pà nǝ̀ ɓoaribanì ɓǝà tǝpǝri wun re?†6:7 Ɓalli gbal aɓa: Mat 5:39-40. 8 Sǝ wun, nǝ ɓamur rǝ wun ngga, wu kǝ tǝpǝriban, wu kǝ pak mǝɓane, sǝ amǝ'eam wun na wu pakkiyia wia amǝnia yì agir ka!
9 Wu sǝlǝ mbak ama amǝ'ɓealɓikea pa nǝ̀ kutio a Domurǝm mala Ɓakuli ɗang? Wu kǝa swarki ɓamur rǝ wun ɗàng! Aɓwana mǝnana à kǝ dukdo kiɗìkì mala nongginǝ-rǝarǝu, ko à kǝ peri atà ankúl andǝ nongginǝ amālá aɓea andǝ abura aɓea ka, à pà nǝ̀ kútí a domurǝm mala Ɓakuli ɗang. Sǝ kǝɓwa pà kàm atà amǝ kìɗìkì mala nongginǝban, ko aburana arǝarǝia, ko amamǝna gbal arǝarǝia, mana à nǝ̀ kum kutio a domurǝm mala Ɓakuli ka ɗàng.‡6:9 Ɓalli gbal aɓa: 1Kor 15:50. 10 Kat andǝ amǝn'í, andǝ amǝ'mɓali, andǝ amǝwalwalo-mba, andǝ amǝ tsǝki aɓwana cau arǝia, andǝ amǝ'ɓǝmbǝriban ngga, à pà nǝ̀ kutio a Domurǝm mala Ɓakuli ɗang. 11 Sǝ aɓalǝ wun ngga, anggo sǝ aɓea aɓwana pàk ɗiɗyal. Sǝ adyan ngga à langŋǝna wun, à tàrna wun ace Ɓakuli, wu dumǝna amǝ'cauɓoarna aɓa lullǝ Mǝtalabangŋo Yesu Kǝrǝsti, sǝ nǝ Bangŋo mala Ɓakuli ma'sǝm.§6:11 Ɓalli gbal aɓa: Atúró 22:16; Rom 8:30.
Nggurǝ wun ngga nda ace
ɓwangsǝki Ɓakuli
12 Ɓè ɓwa nǝ̀ na ama, &lt;&lt;Agir kat ka, à earǝ́nam ɓǝ̀ ǝn pea.&gt;&gt; Sǝama agir kat sǝ à ndanǝ ɓoaro ace pàkkô gbasha ɗang. E, sǝ ko ɓǝà earǝ́nam ɓǝ̀ ǝn pak koya gìr nani ka, pà mǝ nǝ eare, mǝ nǝ duk guro mala kǝgìr ɗàng.*6:12 Ɓalli gbal aɓa: 1Kor 10:23. 13 &lt;&lt;Girlina ka nda ace bum, sǝ bum ngga nda ace girlina.&gt;&gt; Sǝ yia kǝm ngga Ɓakuli nǝ̀ kiɗikia. Nggūrǝu ka pà ace do kiɗìkì mala nongginǝ-rǝarǝu ɗang, nda ace pakki Mǝtalabangŋo túró; sǝ Mǝtalabangŋo ka kǝ ɗenyinǝ nggūrǝu. 14 Ɓakuli loasǝ Mǝtalabangŋo Yesu Kǝrǝsti nǝyilǝmu a ɓembe, anggo gbal, sǝ nǝ̀ loasǝ sǝm nǝ rǝcandǝa male. 15 Wu sǝlǝ mbak ama anggūrǝ wun ngga, abare rǝ Kǝrǝsti na? Sǝ ado ka, mǝ nǝ twal bare rǝ nggūrǝ Kǝrǝsti, mǝ nǝ kpapi andǝ mala mǝgyatarǝu le? Ko bǝti, pà nǝ̀ pa anggo ɗàng!†6:15 Ɓalli gbal aɓa: Rom 12:5; 1Kor 12:27. 16 Wun ngga, wu sǝlǝ mbak ama, ɓwa mǝnana kat nongnǝ mǝgyatarǝu ka, nggūrǝia dumǝna mwashat andǝi? Malǝmce bang ama, &lt;&lt;Yia mǝnana à nda ɓari ka, à nǝ̀ duk mwashat.&gt;&gt;‡6:16 Ɓalli gbal aɓa: Tite 2:24; Mat 19:5; Mar 10:8; Afi 5:31. 17 Sǝ ɓwa mǝnana à kpapini andǝ Mǝtalabangŋo ka, à dumǝna mwashat andǝi a ɓá bangŋo.§6:17 Ɓalli gbal aɓa: Yoh 17:21-23; Rom 8:9; Gal 2:20.
18 Wu ɓanggi atúró mala kìɗìkì mala nongginǝ-rǝarǝu. Acemǝnana acilia acauɓikea mana kat ɓwa kǝ pea ka, à kúmsǝ́ nggūrǝì ɗàng, sǝ ɓwa mǝnana kat pàk cauɓikea nongginǝ-rǝarǝu ka, pàngŋǝ́nì nggūrǝì cauɓikea. 19 Sǝ wun ngga, wu sǝlǝ mbak ama nggūrǝ wun ngga Ndàmǝgule mala Bangŋo mala Ɓakuli na, mǝnana do a ɓabum wun, mana Ɓakuli pa wun ngga? Wun ngga, wu dupî ɓamur rǝ wun ɗàng,*6:19 Ɓalli gbal aɓa: 1Kor 3:16; Yoh 2:21. 20 Yesu kúr wun nǝ gǝna mǝkǝ̀rkǝ́rnì. Ace mani ka, wu gusǝlǝ Ɓakuli nǝ nggūrǝ wun.†6:20 Ɓalli gbal aɓa: Atúró 20:28; Rom 12:1; 1Kor 7:23; 1Bit 1:18-19.

- 1 Amǝ Korinti
- <
- 6
- >

*6:1 6:1 Ɓalli gbal aɓa: Mat 18:17.

†6:7 6:7 Ɓalli gbal aɓa: Mat 5:39-40.

‡6:9 6:9 Ɓalli gbal aɓa: 1Kor 15:50.

§6:11 6:11 Ɓalli gbal aɓa: Atúró 22:16; Rom 8:30.

*6:12 6:12 Ɓalli gbal aɓa: 1Kor 10:23.

†6:15 6:15 Ɓalli gbal aɓa: Rom 12:5; 1Kor 12:27.

‡6:16 6:16 Ɓalli gbal aɓa: Tite 2:24; Mat 19:5; Mar 10:8; Afi 5:31.

§6:17 6:17 Ɓalli gbal aɓa: Yoh 17:21-23; Rom 8:9; Gal 2:20.

*6:19 6:19 Ɓalli gbal aɓa: 1Kor 3:16; Yoh 2:21.

†6:20 6:20 Ɓalli gbal aɓa: Atúró 20:28; Rom 12:1; 1Kor 7:23; 1Bit 1:18-19.

© 2022 SCO