- Matiu
- <
- 19
- >

19
Kànìgìr amur gau doɓala
(Markus 10:1-12)
1 Lang Yesu malǝna banggi acau mǝnia ka, nying bu-nzali Galili sǝ o a buì mala amǝ Yahudi a nkaring Nggeasala Jodan. 2 Ɓwabunda pas o atè, sǝ amǝ rǝkwana mana aɓalǝia ka twalia wia ban akwánó malea akanó.
3 Aɓea amǝ Farisi yiu aban Yesu, à yiua tambe. À yì ɗì ama, &lt;&lt;Nggearǝì ka, Nggurcau eari ɓwa ɓǝ̀ pǝr māmí ace ko man ngga le?&gt;&gt;
4 Sǝ pǝlǝia wia ama, &lt;&lt;Wu ɓalli mbo aɓa Malǝmce ama, &lt;A tite ka Mǝpusǝ-banza pak ɓwabura andǝ ɓwama,&gt;*19:4 Ɓalli gbal aɓa: Tite 1:27; 5:1,2. 5 sǝ bang ama, &lt;Ace mǝnia ka ɓwabura nǝ̀ nying tárrí andǝ ngge sǝ nǝ̀ lanzǝ arǝ māmí. Yì andǝ māmí ka à dumǝna ɓwa mwashat?&gt;†19:5 Ɓalli gbal aɓa: Tite 2:24. 6 Lǝmdǝ ama yia ka à pa ɓari ɗǝm ɗàng, à nda mwashat. Ace mani ka aɓwana mana Ɓakuli kpapinia ka kǝɓwa ɓǝ̀ kǝa gauwia ɗang.&gt;&gt;
7 Pǝlǝa à ɗì ama, &lt;&lt;Ɓǝ̀ nda anggo ka, mana tsǝa sǝ Musa bang ama ɓwabura nǝ̀ gandǝ pe māmí takada gau doɓala sǝ nǝ̀ pǝri ɓǝ̀ o?&gt;&gt;‡19:7 Ɓalli gbal aɓa: Nggur 24:1-4; Mat 5:31.
8 Yesu pǝlǝia wia ama, &lt;&lt;Musa eare ɓǝ̀ wu pǝr amālá wun ace ɓamúr-candǝa ma'wun. Sǝ a share ɓanza ka, gìrnî pa anggo ɗàng. 9 Sǝ ǝn nggǝ na wun ama, ko yana mǝnana pǝr māmí sǝ pa ace nongnǝban a nza nǝ doɓala raka, sǝ kya al ɓè ɓwama ka, nda arǝ pak cauɓikea mala nongnǝban a nza nǝ doɓala§19:9 nongnǝban a nza nǝ doɓala: ko &lt;&lt;ɗwanyi do nǝ mǝsǝcau arǝ doɓala.&gt;&gt;.&gt;&gt;*19:9 Ɓalli gbal aɓa: Mat 5:32; 1Kor 7:10,11.
10 Alaggana male pǝlǝa à ne wi ama, &lt;&lt;Ɓǝ̀ ce na anggo a nre ɓwabura andǝ ɓwama ka, kǝpǝna ɓǝ̀ ɓwa ɓǝ̀ kǝa al-ɓwama ɗàng.&gt;&gt;
11 Pǝlǝa Yesu nyesǝia wia ama, &lt;&lt;Koyan sǝ nǝ̀ ak mǝnia yì kanigir ka ɗang, she aɓwana mǝnana Ɓakuli pa ce nì acea ka. 12 Aɓea ɓwana ka à pà nǝ̀ gandǝ al ɓwama ɗang acemǝnana à ɓǝlia ka abaran na; aɓea ka aɓwana nǝ̀ tsǝia sǝ à pǝlǝ abaran, sǝ aɓea ka à twalî ɓamuria à nǝ̀ do anggo ace pàkkiagir mala Domurǝm mala Ɓakuli nǝmurǝì. Ɓwa mǝnana nǝ̀ gandǝ ak mǝnia yì kanigir ka ɓǝ̀ é.&gt;&gt;
Yesu tsǝkbu amur amuna
(Markus 10:13-16; Luka 18:15-17)
13 Aɓea ɓwana yiu nǝ amuna a ban Yesu ace mǝnana ɓǝ̀ tsǝkbu amúrià sǝ ɓǝ̀ pakkia wia hiwi ka. Pǝlǝa alaggana mala Yesu lo, à sà arǝ aɓwana mǝno à yiu nǝ amuna ka.
14 Sǝ Yesu na ama, &lt;&lt;Wu nying amuna amǝkèke ɓǝa yiu abanam, wu kǝa pǝrkia ɗang, acemǝnana Domurǝm mala kùli ka nda ace aɓwana kǝla amuna mǝnia ka.&gt;&gt; 15 Lang Yesu tsǝ̀ngŋǝ̀nà bu amur amuna ka, pǝlǝa upi banì.
Lagga mǝkume ɗì Yesu
(Markus 10:17-31; Luka 18:18-30)
16 Ɓè ɓwa yiu a ban Yesu sǝ ɗì ama, &lt;&lt;Malǝm, ya gìr mǝɓoarne na mǝ nǝ pa sǝ mǝ kum yilǝmu mǝnana málá male pà kàm raka?&gt;&gt;
17 Yesu nyesǝi wi ama, &lt;&lt;Ace mana sǝ a kǝ ɗiem amur gir mǝnana mǝɓoarne na ka. Kǝ Ɓakuli nǝmurǝì nda mǝɓoarne. Sǝ ɓǝa earce a nǝ kum yilǝmu mǝnana málá male pà kàm raka, dumǝna púp a nǝ kpata anzongcau male.&gt;&gt;
18 Ɓwabure ɗì ama, &lt;&lt;Amǝ ye na?&gt;&gt;
Yesu eari wi ama, &lt;&lt;Kǝa wal-lú ɗang, bwal rǝo arǝ amamǝna, kǝa iun'í ɗang, kǝa na nyir amur aɓwana ɗàng,†19:18 Ɓalli gbal aɓa: Pur 20:13-16; Nggur 5:20. 19 pe tárró andǝ nggo gulo, sǝ earce ɓio mǝkunɓala kǝla ɓamúrò.&gt;&gt;‡19:19 Ɓalli gbal aɓa: Pur 20:12; Nggur 5:16; Pǝris 19:18.
20 Lagga mǝno ne wi ama, &lt;&lt;Ən kpana ta anzongcau mǝnia kat. Mana ueo ɗǝm?&gt;&gt;
21 Yesu nyesǝi wi ama, &lt;&lt;Ɓǝ̀ a nǝ lùmsǝ nǝ cauɓoarna ka, o kya makki agirkuma mò, boale ka pè amǝ'tǝ̀r, awu nǝ kum gǝna a kùli. Sǝ wu yiu wu yi kpatam.&gt;&gt;
22 Lang lagga ok cau mǝnia ka, nyare o nǝ bumkiɗikea, acemǝnana yì ka, mǝkume na kǝ̀rkǝ́r.
23 Pǝlǝa Yesu ne alaggana male ama, &lt;&lt;Ən nggǝ na wun mǝsǝcau, ndanǝ kwano ɓǝ̀ mǝkume ɓǝ̀ pa ɓamúrì ɓǝ̀ kutio a Domurǝm mala kùli. 24 Ən nggǝ bangga wun ɗǝm, pa ɓamuru mala mǝkume aɓata yálmúrû mala Ɓakuli ka, kwano kútì kutio mala kalakadambi a tūli nlerǝman.&gt;&gt;
25 Lang alaggana male ok mǝnia yì cau ka, à ndali kǝ̀rkǝ́r sǝ à ɗì ama, &lt;&lt;Ɓǝ̀ nda anggo ka, yana ɓwe na nǝ̀ àwá?&gt;&gt;
26 Yesu sǝnia kyap-kyap sǝ na ama, &lt;&lt;Aban ɓwapǝndǝa ka mǝnia ka pà nǝ̀ pak ɗàng, sǝ a ban Ɓakuli ka koya gìr ka nǝ̀ gandǝ pa.&gt;&gt;
27 Pǝlǝa Bitǝrus nyesǝi wi ama, &lt;&lt;Sǝm nyìngŋǝ̀nà agir kat sǝm nda ban kpato, mana ado sǝm nǝ̀ kùmô?&gt;&gt;
28 Yesu nea wia ama:
Ən nggǝ na wun mǝsǝcau, a pwari mana bǝsa ɓanza nǝ̀ yiu ka, Muna mala Ɓwa nǝ̀ do a buno-murǝm mǝɓoarɓwe male. Sǝ wun mǝnana wu kǝ kpatam ngga, wu nǝ̀ do amur abuno-murǝm lum-nong-ɓari gbal. Wu nǝ̀ pakki atau mala amǝ Isǝrayila lum-nong-ɓari ɓashi.§19:28 Ɓalli gbal aɓa: Mat 25:31; Luk 22:30. 29 Sǝ ɓwa mǝnana kat nying ɓala ko amǝ'eambu andǝ amǝ'nggaula, ko tárrú, ko nggeau, ko amuna, ko anzali, ace lullǝam ngga, nǝ̀ kumia kusǝ gbǝman. Sǝ nǝ̀ kum yilǝmu mǝnana málá male pà kàm raka. 30 Sǝama aɓwana pas mana aɓwana kǝ twalia tyang-tyang ngga, à nǝ̀ nggá pǝlǝ amana à būrǝcea ka, sǝ aɓwana pas mana à kǝ būrǝcea ka à nǝ̀ nggá duk aɓwana mana à nǝ̀ twalia tyang-tyang ngga.*19:30 Ɓalli gbal aɓa: Mat 20:16; Luk 13:30.

- Matiu
- <
- 19
- >

*19:4 19:4 Ɓalli gbal aɓa: Tite 1:27; 5:1,2.

†19:5 19:5 Ɓalli gbal aɓa: Tite 2:24.

‡19:7 19:7 Ɓalli gbal aɓa: Nggur 24:1-4; Mat 5:31.

§19:9 19:9 nongnǝban a nza nǝ doɓala: ko &lt;&lt;ɗwanyi do nǝ mǝsǝcau arǝ doɓala.&gt;&gt;

*19:9 19:9 Ɓalli gbal aɓa: Mat 5:32; 1Kor 7:10,11.

†19:18 19:18 Ɓalli gbal aɓa: Pur 20:13-16; Nggur 5:20.

‡19:19 19:19 Ɓalli gbal aɓa: Pur 20:12; Nggur 5:16; Pǝris 19:18.

§19:28 19:28 Ɓalli gbal aɓa: Mat 25:31; Luk 22:30.

*19:30 19:30 Ɓalli gbal aɓa: Mat 20:16; Luk 13:30.

© 2022 SCO