- Akas
- <
- 17
- >

17
Mika pàk ankúl sǝ twal pǝris
1 Ɓè ɓwabura nakam, ɓwa nzali múr-ankono mala Ifǝrem na, lùllǝì ama Mika. 2 Banggi nggè ama, &lt;&lt;Mǝsǝ bolo-azǝrfa á-mwashat-nǝ-gbǝman-mwashat (1,100) mana à twalì arǝò, mǝnana ǝn oeo a sú ɓwa mana iu mǝsǝ boale ka, sǝni, mǝsǝ bolo-azǝrfe ka nda a buam; mǝ nda ǝn twali ka.&gt;&gt; Sǝ nggè ne wi ama, &lt;&lt;Ɓǝ̀ Yahweh tsǝko bù, munem!&gt;&gt; 3 Pǝlǝa nyesǝî nggè mǝsǝ bolo-azǝrfa á-mwashat-nǝ-gbǝman-mwashat mǝno. Sǝ nggè bang ama, &lt;&lt;Mǝ ndya ǝn nggǝ tàr mǝnia yì mǝsǝ bolo-azǝrfa ka nǝ buam aban Yahweh ace munem, ace pàk *17:3 Ɓalli gbal aɓa: Pur 20:4. nkúl mǝnana à shàrrì andǝ †17:3 Ɓalli gbal aɓa: Pǝris 19:4. ɓǝ̀nzál mana à ɓè nǝ bolo-azǝrfa ka.&gt;&gt; 4 Lang nyesǝni nggè mǝsǝ bolo-azǝrfa ka, pǝlǝa nggè twal mǝsǝ bolo-azǝrfa gbǝman-ɓari (200), sǝ pè mǝ'ntùl. Sǝ mǝ'ntùl pàktúró nǝ mǝsǝ bolo-azǝrfa man sǝ pàk ɓǝ̀nzál mǝnana à shàrrì, andǝ ɓǝ̀nzál mala bolo-ntùl. Pǝlǝa à tsǝì a ɓala mala Mika. 5 Ɓwabura man, yì Mika ka ndanǝ ndà-ankúl. Pàk ‡17:5 Ɓalli gbal aɓa: Akas 8:14; 17; Pur 28:6-35.efot andǝ ankúl ace amǝɓala, sǝ tàr mwashat atà amuna-burana male ɓǝ̀ duk pǝris male. 6 A bàkú mǝno ka, amǝ'Isǝrayila pànǝ murǝm ɗàng. Koyana le ka pàk gìr mǝnana ɓoari wi a mǝsǝi ka.
7 Ɓè lagga nakam mǝnana ndanǝdo a Betalami, a bu-nzali Yahuda ka. Yì ka, ɓwa'Lawi na sǝ yi do kǝla bǝri aɓalǝ amǝ'tàu mala Yahuda. 8 Mǝnia yì ɓwabura ka, nying Betalami a bu-nzali Yahuda, sǝ o ace alta ɓè ban mana nǝ̀ duk kam ngga. Aɓa gya male ka, yiu a nzali múr-ankono mala Ifǝrem, a ɓala mala Mika. 9 Mika ɗì ama, &lt;&lt;A pùr nǝ kǝshe?&gt;&gt; Pǝlǝa eari wi ama, &lt;&lt;Mǝ nda ɓwa'Lawi, sǝ ǝn pùr a Betalami a bu-nzali Yahuda. Mǝ nda aban alta ban mǝnana mǝ nǝ duk kam ngga.&gt;&gt; 10 Mika ne wi ama, &lt;&lt;Do atàm. Duk tárrû andǝ pǝris abanam. Mǝ nǝ nggǝ mbweo mǝsǝ bolo-azǝrfa lum koya pǝlǝa ka, andǝ agir-nggūrǝu sǝ girlina.&gt;&gt; 11 Nda ɓwa'Lawi man eare do atà Mika, sǝ yì laggè ka pǝlǝì Mika kǝla mwashat atà amuna-burana male. 12 Pǝlǝa Mika kùrî ɓwa'Lawi man pǝris, sǝ yì laggè ka pǝlǝ pǝris male, sǝ do a ɓala mala Mika. 13 Sǝ Mika bang ama, &lt;&lt;Adyan ngga, ǝn sǝlǝna ama Yahweh nǝ̀ pàkkam mǝɓoarne, atàcau mala ɓwa'Lawi mǝnia mǝnana duk pǝris mem ngga.&gt;&gt;

- Akas
- <
- 17
- >

*17:3 17:3 Ɓalli gbal aɓa: Pur 20:4.

†17:3 17:3 Ɓalli gbal aɓa: Pǝris 19:4.

‡17:5 17:5 Ɓalli gbal aɓa: Akas 8:14; 17; Pur 28:6-35.

© 2022 SCO