- Tite
- <
- 3
- >

3
Adamu andǝ Hawawu mgbiki Ɓakuli kiru
1 Atà anyam-bondo mǝnana Mǝtalabangŋo Ɓakuli pusǝia ka, n'yau na mǝnana kútiǎ kat nǝ kutan ngga. Ɓè kǝ pwari ka, n'yau ɗì ɓwama ama, &lt;&lt;Mbak-kàngkàng Ɓakuli bang ama, &lt;Wu kǝa li kǝ ɓǝlanggun mǝnana a ɓaban mala anggun ngga ɗàng le?&gt; &gt;&gt;*3:1 Ɓalli gbal aɓa: Mat 10:16; 2Kor 11:3; Sǝn 12:9; 20:2.
2 Ɓwama eari n'yau ama, &lt;&lt;Sǝm nǝ̀ gandǝ li aɓǝlanggun mǝnana a ɓaban mala anggun ngga. 3 Sǝama Ɓakuli bangga sǝm ama, kǝ ɓǝlanggun mǝnana came a ɓaɓalǝu mala ɓaban mala anggun ngga, nda pà sǝm nǝ̀ je, ko sǝm nǝ̀ li raka; ɓǝ̀ sǝm je, ko ɓǝ̀ sǝm li ka, sǝm nǝ̀ wú.&gt;&gt;
4 N'yau eari ɓwama ama, &lt;&lt;Mǝsǝcau ka pà wun nǝ̀ wu ɗàng.†3:4 Ɓalli gbal aɓa: Yoh 4:44. 5 Acemǝnana Ɓakuli sǝlǝna ama, ɓǝ̀ wu li ɓǝlanggun man ngga, amǝsǝ wun nǝ̀ mǝnna, sǝ wun nǝ̀ do kǝla Ɓakuli, wun nǝ̀ súrǝ̀ mǝɓoarne andǝ mǝɓane.&gt;&gt;
6 Lang ɓwama sǝna ɓǝla-nggunì ndanǝ ɓoaro ace girlina, sǝ ɓoarsǝna, ɗǝm ngga sǝn ɓoaro mala sǝlǝe mǝnana nǝ̀ kùmô arǝì, a ɓabumi ka, kara tù atà aɓǝla-nggunì lì. Sǝ pè burí, pǝlǝa yì ka lì gbal.‡3:6 Ɓalli gbal aɓa: 1Tim 2:14; Jem 1:14-15; 1Yoh 2:16. 7 Anggo kara mǝsǝia yia kǝm mǝnna, kǝsǝkea bwalia acemǝnana à yi sǝlǝa ama à nda nǝ ɓatea. Pǝlǝa à ɓungi ambú nggun vwari à gbàrǝna ɓatea nǝi.
Ɓakuli ɓashì Adamu andǝ Hawawu andǝ N'yau
8 Nǝ́ pwarikpǝra mǝno ka, ɓwaburè andǝ māmí ok gǝshi kusǝ Mǝtalabangŋo Ɓakuli aban gya a ɓaban mala anggun. Kara à ɓangŋa à sǝmbǝrǝì Mǝtalabangŋo Ɓakuli aɓalǝ anggun mǝnana a ɓaban ngga. 9 Pǝlǝa Mǝtalabangŋo Ɓakuli tunǝban ɗì ɓwaburè ama, &lt;&lt;A nda ke lè?&gt;&gt;
10 Yi ka eare ama, &lt;&lt;Ən ok gǝshi kusǝo aban gya a ɓaban mala anggun, ɓangciu pàkkam, nda sǝ ǝn sǝmbǝrǝ ka, acemǝnana mǝ nda nǝ ɓatam.&gt;&gt;
11 Mǝtalabangŋo Ɓakuli ɗì ama, &lt;&lt;Yana nô ama a nda nǝ ɓato? Ko a lina ɓǝlanggun mǝnana ǝn nô nǝma wu kǝa li raka lè?&gt;&gt;
12 Pǝlǝa ɓwaburè ne Mǝtalabangŋo Ɓakuli ama, &lt;&lt;Ɓwama mǝnana a pam ɓǝ̀ sǝm duk sǝni ka, nda pam ɓǝlanggun sǝ ǝn li ka.&gt;&gt;
13 Mǝtalabangŋo Ɓakuli pǝlǝa ɗì ɓwama ama, &lt;&lt;Mana mǝnia a pak ka?&gt;&gt; Ɓwama eare ama, &lt;&lt;N'yau swarkiam, nda gìr mana tsǝa sǝ ǝn li ka.&gt;&gt;§3:13 Ɓalli gbal aɓa: Rom 7:11; 2Kor 11:3; 1Tim 2:14.
14 Pǝlǝa Mǝtalabangŋo Ɓakuli ne n'yau ama, &lt;&lt;Acemǝnana a pángŋǝ̀nà mǝnia ka,
&lt;&lt;Súban na amuro mǝnana kútì
mala koya girkusǝu ka:
anyam-ɓala andǝ anyam-bondo.
Awu nǝ pūrǝki nǝ múrbumo,
awu nǝ li nzali a do-yilǝmu mô kat.
15 Mǝ nǝ tsǝk do-ɓibura a nre wun,
wunǝ ɓwama man,
amunio andǝ amǝ'keò nǝ̀ duk
ɓibura mala amuni andǝ amǝkè.
We ka, awu nǝ kwar mǝkè a nkpalkusǝi,
sǝ yì ka, nǝ̀ ar ɓamuro.&gt;&gt;*3:15 Ɓalli gbal aɓa: Ib 2:14; 1Yoh 3:8.
16 Ɓwama ka Ɓakuli ne wi ama,
&lt;&lt;Mǝ nǝ hatǝki kwanban mô
aɓa ɓǝlmuna;
aɓa kwanban sǝ awu nǝ gbáshí muna.
Kat andǝ amani ka, nzal burio nǝ̀ aki ɓalǝo,
sǝ yì ka nǝ̀ duk murǝm amuro.&gt;&gt;†3:16 Ɓalli gbal aɓa: Yoh 16:21; 1Tim 2:15.
17 Mala ɓwabura ka, Ɓakuli ne wi ama, &lt;&lt;Acemǝnana a kwakikiro arǝ māmó, sǝ a lina ɓǝlanggun mǝnana ǝn nunkiro‡3:17 nunkiro ko tsǝko nzongcau. nǝma wu kǝa lì raka,
&lt;&lt;Nzali twalǝna súban amurí
akǝ cau mò.
Do mô bà, a nǝ tanni aɓa túró mǝcandǝe
sǝ a nǝ kum girlina.§3:17 Ɓalli gbal aɓa: Rom 8:20-22.
18 Nzali nǝ̀ pusǝô azwe
andǝ amǝzwezwe,
sǝ kat andǝ amani ka, awu nǝ li
ɓǝla abondo mǝnana nzali
nǝ̀ pusǝ ka.*3:18 Ɓalli gbal aɓa: Ib 6:8.
19 Nǝ piban a nggun-muro
sǝ awu nǝ kum girlina,
mana a nǝ lì ka,
bà pwari mǝnana awu nǝ wǔ
a nǝ nyare a nzali ka;
acemǝnana nǝ tú-nzali sǝ à peo.
We ka a nda nzali,
sǝ a nzali sǝ a nǝ nyare a nǝ o.&gt;&gt;†3:19 Ɓalli gbal aɓa: Ang 90:3; 104:29; Ham 12:7.
20 Ɓwabura, yì Adamu ka, tsǝkî māmí lullǝu ama Hawawu,‡3:20 Hawawu nǝ kún Ibǝru ka nda Eve sǝ ɓalǝi nda aɓwana mǝ'yilǝmui. acemǝnana yì na nǝ̀ duk nggea ka ɓwapǝndǝa kat mana à ndanǝ yilǝmu ka.
21 Mǝtalabangŋo Ɓakuli pakki Adamu andǝ māmí agirkùrarǝu nǝ nggû, ɓǝà gbàrǝna rǝia nǝi.
Ɓakuli pǝr Adamu andǝ Hawawu a ɓaban
22 Sǝ Mǝtalabangŋo Ɓakuli na ama, &lt;&lt;Ɓwapǝndǝa adyan ngga dumǝna kǝla sǝm, súrǝ́nà rǝ mǝɓoarne andǝ mǝɓane. Ɓǝ̀ sǝm eari wi lǝmdǝ buì sǝ tù ɓǝlanggun mala nggun-yilǝmu gbal, sǝ lì ka, nǝ̀ duk bà, pà nǝ̀ wù ɗàng.&gt;&gt;§3:22 Ɓalli gbal aɓa: Sǝn 2:7. 23 Acemani ka Mǝtalabangŋo Ɓakuli pǝrì pusǝì a Iden, yì ɓaban mala anggun, ama ɓǝ̀ kyane ɓǝ̀ kya rik nzali mǝnana à pusǝì kàm ngga. 24 Anzǝm mǝnana pǝrna ɓwabure pusǝni ka, Mǝtalabangŋo Ɓakuli pǝlǝa tamsǝ acerup, akanggǝrang amǝ'yál ban mala Ɓakuli, nǝ njar-takuli a ɓaban mala anggun a Iden, sǝ tsǝk nggeabyau mǝnana kǝ earki nǝ lasǝ-bǝsa sǝ kǝ pǝlǝki a koya buì ka, ɓǝà kǝ yál njargula ká aban nggun-yilǝmu.

- Tite
- <
- 3
- >

*3:1 3:1 Ɓalli gbal aɓa: Mat 10:16; 2Kor 11:3; Sǝn 12:9; 20:2.

†3:4 3:4 Ɓalli gbal aɓa: Yoh 4:44.

‡3:6 3:6 Ɓalli gbal aɓa: 1Tim 2:14; Jem 1:14-15; 1Yoh 2:16.

§3:13 3:13 Ɓalli gbal aɓa: Rom 7:11; 2Kor 11:3; 1Tim 2:14.

*3:15 3:15 Ɓalli gbal aɓa: Ib 2:14; 1Yoh 3:8.

†3:16 3:16 Ɓalli gbal aɓa: Yoh 16:21; 1Tim 2:15.

‡3:17 3:17 nunkiro ko tsǝko nzongcau.

§3:17 3:17 Ɓalli gbal aɓa: Rom 8:20-22.

*3:18 3:18 Ɓalli gbal aɓa: Ib 6:8.

†3:19 3:19 Ɓalli gbal aɓa: Ang 90:3; 104:29; Ham 12:7.

‡3:20 3:20 Hawawu nǝ kún Ibǝru ka nda Eve sǝ ɓalǝi nda aɓwana mǝ'yilǝmui.

§3:22 3:22 Ɓalli gbal aɓa: Sǝn 2:7.

© 2022 SCO