- 1 Amǝ Korinti
- <
- 10
- >

10
Nunkiru arǝ peri aban ankúl
1 Wun amǝ'eambǝam, ǝn nggǝ earce nǝma ɓǝ̀ wu ɗenyi ama aká sǝm kat ka, à gya aɓata pǝrɓang, sǝ à kútí kat nǝ ɓá Nggeamùr Nzuno.*10:1 Ɓalli gbal aɓa: Pur 13:21,22; 14:22-29; Rom 1:13. 2 Kutio mǝno à kutio aɓa pǝrɓang andǝ nggeamùr ka, nda kǝla batisǝma na à pakkia wia kat à duk amǝkpata Musa ka.†10:2 Ɓalli gbal aɓa: Rom 6:3; Gal 3:27. 3 Yia kat ka, à li girlina mǝ'mwashati mǝnana Ɓakuli sulǝia wia ka,‡10:3 Ɓalli gbal aɓa: Pur 16:4,35,36. 4 sǝ yia kat ka, à nu mùr mǝ'mwashati mǝnana Ɓakuli pea wia ka. À nu mùr mǝnana Ɓakuli pusǝia wia aɓa tali ka, sǝ mǝno yì Tali ka, nda Kǝrǝsti mǝnana ginggiyi ateà ka.§10:4 Ɓalli gbal aɓa: Pur 17:6; Ɓal 20:11. 5 Kat andǝ amani ka, Ɓakuli ka bumi pwasǝo arǝ bangulea ɗàng; nda sǝ à wukio, sǝ aluia ka à mesǝke arǝ abumban a pǝɗanban a njenza ka.*10:5 Ɓalli gbal aɓa: Ɓal 14:29,30.
6 Amǝno yì agir mǝnana kumia ka, à dupǝ́nà sǝm agirkani yalung, ace mǝnana ɓǝà nun kir sǝm, ɓǝ̀ sǝm ngga tsǝk ɓabum arǝ agir mǝɓike, kǝla mǝnana yia ka à pak ka ɗàng.†10:6 Ɓalli gbal aɓa: Ɓal 11:4,34. 7 Wu kǝa duk amǝ peri aban ankúl, kǝla mǝnana aɓea ɓwana aɓalǝia pak ka ɗàng. Kǝla mǝnana Malǝmce bang ngga, &lt;&lt;Amǝno yia aɓwana ka, à do aban lili andǝ nuki agir, sǝ à lo aban pakkiɗire tāki'anggwam walo-mba mala amǝ ɓanza.&gt;&gt;‡10:7 Ɓalli gbal aɓa: Pur 32:4,6. 8 Ɓǝ̀ sǝm ngga eare, ɓǝ̀ sǝm kutia pakki acauɓikea nongginǝ rǝarǝu, kǝla mǝnana aɓea ɓwana ateà pak ka ɗàng; nda gìr mǝnana tsǝa sǝ aɓa nongŋo mwashat, aɓwana aɓalǝia, á-lumi-ɓari-nong-tàrú, à wu kat ka.§10:8 Ɓalli gbal aɓa: Ɓal 25:1-18. 9 Ce sǝm eare, sǝm mwam Kǝrǝsti,*10:9 Kǝrǝsti: Aɓea malǝmce mǝnana à gilǝia nǝ bu ɗiɗyal ka à bang ama &lt;&lt;Mǝtalabangŋo.&gt;&gt; kǝla mǝnana aɓea ɓwana ateà pa, sǝ an'yau wal-luia ka ɗàng.†10:9 Ɓalli gbal aɓa: Ɓal 21:5-6. 10 Ɓǝ̀ sǝm ngga nggwani, kǝla mǝnana aɓea aɓwana ateà pa, sǝ Mǝturonjar mala lú, yi twaltea ka ɗàng.‡10:10 Ɓalli gbal aɓa: Ɓal 16:41,49.
11 Amǝnia yì agir kumia ka, à dupǝ́nà sǝm agirkani, sǝ à gilǝia ace nunkir sǝm, sǝm mǝnana ado masǝlǝata anza yina amur sǝm ngga.
12 Ace mani ka, ɓǝ̀ kǝɓwa kǝ sǝni kǝla camǝna kàngkàng ngga, ɓwe ɓǝ̀ tsǝkiri pepe, ace mǝnana ɓǝ̀ kǝa kpa raka! 13 Kǝ kārǝkiban pà kàm nǝ̀ kum wun mǝnana kǝ kum ɓwapǝndǝa raka. Ɓakuli ka kǝ makban ɗang, pà nǝ̀ eare wu kum kārǝkiban mǝnana nǝ̀ kútì rǝcandǝa ma'wun ngga ɗàng. Sǝ ɓǝ̀ kārǝkiban kum wun ngga, yì ka, nǝ̀ pa wun rǝcandǝa mǝnana wun nǝ̀ cambi wi, sǝ nǝ̀ mǝn njargula mana wun nǝ̀ purî ɓālǝi ka.§10:13 Ɓalli gbal aɓa: 1Kor 1:9.
Ligirlina atà ankúl andǝ
likwar mala Mǝtalabangŋo
14 Ace mani ka, wun amǝ'eambǝam, wu ɓanggi peri aban ankúl.*10:14 Ɓalli gbal aɓa: 1Yoh 5:21. 15 Cau mǝnia ǝn nggǝ ne ka, mǝ nda arǝ amǝ'dǝmkwara; wu sǝngi ɓālǝi nǝ ɓamur rǝ wun. 16 Nggearǝ kwap mǝnana sǝm nggǝ nu aban likwar mala Mǝtalabangŋo, sǝm nggǝ pak yàwá ace kǎ, nda tsǝa sǝ sǝm duk mwashat aɓa nkila Kǝrǝsti ka re? Sǝ bǝredi mǝnana sǝm nggǝ ɓwano sǝm nggǝ she a tarǝ sǝm nggǎ, nda tsǝa sǝm duk mwashat aɓa nggūrǝ Kǝrǝsti ka re?†10:16 Ɓalli gbal aɓa: Mat 26:17-28; Atúró 2:42. 17 Sǝ kat andǝ amani ama sǝm nda pas ka, sǝm shak kat aɓa kǝ bǝredi mǝnia mwashat ka; mǝnia ka nda lǝmdǝ ama sǝm nda mwashat aɓa nggūrǝu mǝ'mwashati ka.‡10:17 Ɓalli gbal aɓa: Rom 12:5.
18 Wu ɗenyi nǝ amǝ Isǝrayila. Aɓwana mǝnana à kǝ li gir'nkila mǝnana à pànà ɓoro nǝi amur gyangŋan ngga, à ndanǝ kāmbe aɓa túró mana à pakki Ɓakuli amur gyangŋan ngga.§10:18 Ɓalli gbal aɓa: Pǝris 7:6. 19 Sǝ mana ado ǝn nggǝ earce bangŋa? Mǝ nda aban bang ado ama girlina mǝnana à kǝ ɗārǝ́na ankúl nǝi ka kǝgìr na le? Sǝ nggearǝ ankúl ka, à kǝ́ gìr na le? 20 Awo! Ɗārǝ́ agir mala aɓwana mǝnana à kǝ kpata Yesu raka, akukwar na à pākiyia wia girlina ka, Ɓakuli na ɗang. Sǝ mim ngga, ǝn earce nǝma ɓǝ̀ wu oasǝ bu wun aɓa pàkkiagir wunǝ akukwar ɗàng.*10:20 Ɓalli gbal aɓa: Nggur 32:17. 21 A pà wunǝ nu kwap mala Mǝtalabangŋo sǝ a nǝ nggá nu kwap mala akukwar ɗǝm ɗàng; sǝ a pà nǝ li aɓa kwár mala Mǝtalabangŋo sǝ a nǝ nggá li aɓa kwár mala akukwar gbal ɗang. 22 Ko sǝm nggǝ earce loasǝì Mǝtalabangŋo mɓali le? Sǝm nggǝ sǝni ka, sǝm kutì nǝ rǝcandǝa le?†10:22 Ɓalli gbal aɓa: Nggur 32:21; Ham 6:10; Isha 45:9.
Kum ɓamuru mala
amǝ kpata Ɓakuli
23 Aɓwana kǝ bang ama, &lt;&lt;À earǝ́nà sǝm ɓǝ̀ sǝm pak koya gìr ka.&gt;&gt; Sǝ agir kat, sǝ sǝm nǝ̀ kum ɓoaro malea ɗang. &lt;&lt;Koya gìr ka, à earǝ́nà sǝm ɓǝ̀ sǝm pe.&gt;&gt; Sǝ koya gìr na, nǝ̀ ɓak ɓwa ka ɗang. 24 Ɓǝ̀ ɓwa ɓǝ̀ kǝa pak gìr ace ɓoaro mala ɓamúrì ɗàng, ɓǝ̀ pè ace ɓoaro mala aɓea ɓwana.
25 A nǝ gandǝ li gìr mǝnana kat à kǝ me a limo-nyama ka, kǝa na ama a nǝ ɗiban ɗang, ace mǝnana ɓǝ̀ ɓālǝo ɓǝ̀ kǝa kàsǝo ɗang. 26 &lt;&lt;Ɓanza andǝ agir mǝnana aɓalǝi kat ka, a mala Mǝtalabangŋo na.&gt;&gt;‡10:26 Ɓalli gbal aɓa: Ang 24:1; 50:12.
27 Ɓǝ̀ ɓwa mǝnana mǝkwaɗi na raka, tunǝo arǝ girlina sǝ a earna a warina ka, li gìr mǝnana kat à po amǝ wu li ka, kǝa na ama a nǝ ɗiban ɗang, ace ɓālǝo. 28 Sǝ ɓǝ̀ ɓeɓwa banggo ama, &lt;&lt;Mǝnia yì girlina ka à ɗārǝ́na agir nǝi&gt;&gt; ka, kǝa li mǝno yì girlina ka ɗàng. A pa anggo, ace ɓwa mǝnana banggo ka, andǝ ce giu-ɓabum.§10:28 Ɓalli gbal aɓa: 1Kor 8:7,10-12. 29 Ən pa aban na ce giu-ɓabumo ɗàng, nda ace giu-ɓabum mala mǝno yì ɓwa ka.
&lt;&lt;Sǝ palang sǝ panzǝban mem nǝ̀ kum ɓashi ace cau mala giu-ɓabum ɓeɓwa le? 30 Ɓǝ̀ ǝn pakki Ɓakuli yàwá amur girlina sǝ ǝn kúti a li ka, palang sǝ ɓwa nǝ̀ ɓashiam amur girlina mǝnana ǝn pak yàwá amurí ka?&gt;&gt;
31 Sǝ ko ɓǝ̀ girlina na a nǝ li, ko a nǝ nu ka, ko ɓǝ̀ mana awu nǝ pàk kat ka, pè ace gusǝlǝ lullǝ Ɓakuli. 32 Kǝa duk tǝ́r annda mala kǝɓwa ɗàng, ko amǝ Yahudi, ko aɓwana mǝnana amǝ Yahudi na raka, ko ikǝlisiya mala Ɓakuli.*10:32 Ɓalli gbal aɓa: 1Kor 8:13. 33 Wu pa kǝla mǝnana ǝn nggǝ pak ka; ǝn ɓariki mǝ nǝ pwasǝbum koyan ngga, aɓalǝ agir mǝnana kat ǝn nggǝ pak ka. Ən nggǝ pa ace ɓamúràm ɗàng, ǝn nggǝ pa ace aɓwana kat, ace mǝnana ɓǝà kum àwá ka.†10:33 Ɓalli gbal aɓa: Rom 15:2; 1Kor 9:22; 13:5.

- 1 Amǝ Korinti
- <
- 10
- >

*10:1 10:1 Ɓalli gbal aɓa: Pur 13:21,22; 14:22-29; Rom 1:13.

†10:2 10:2 Ɓalli gbal aɓa: Rom 6:3; Gal 3:27.

‡10:3 10:3 Ɓalli gbal aɓa: Pur 16:4,35,36.

§10:4 10:4 Ɓalli gbal aɓa: Pur 17:6; Ɓal 20:11.

*10:5 10:5 Ɓalli gbal aɓa: Ɓal 14:29,30.

†10:6 10:6 Ɓalli gbal aɓa: Ɓal 11:4,34.

‡10:7 10:7 Ɓalli gbal aɓa: Pur 32:4,6.

§10:8 10:8 Ɓalli gbal aɓa: Ɓal 25:1-18.

*10:9 10:9 Kǝrǝsti: Aɓea malǝmce mǝnana à gilǝia nǝ bu ɗiɗyal ka à bang ama &lt;&lt;Mǝtalabangŋo.&gt;&gt;

†10:9 10:9 Ɓalli gbal aɓa: Ɓal 21:5-6.

‡10:10 10:10 Ɓalli gbal aɓa: Ɓal 16:41,49.

§10:13 10:13 Ɓalli gbal aɓa: 1Kor 1:9.

*10:14 10:14 Ɓalli gbal aɓa: 1Yoh 5:21.

†10:16 10:16 Ɓalli gbal aɓa: Mat 26:17-28; Atúró 2:42.

‡10:17 10:17 Ɓalli gbal aɓa: Rom 12:5.

§10:18 10:18 Ɓalli gbal aɓa: Pǝris 7:6.

*10:20 10:20 Ɓalli gbal aɓa: Nggur 32:17.

†10:22 10:22 Ɓalli gbal aɓa: Nggur 32:21; Ham 6:10; Isha 45:9.

‡10:26 10:26 Ɓalli gbal aɓa: Ang 24:1; 50:12.

§10:28 10:28 Ɓalli gbal aɓa: 1Kor 8:7,10-12.

*10:32 10:32 Ɓalli gbal aɓa: 1Kor 8:13.

†10:33 10:33 Ɓalli gbal aɓa: Rom 15:2; 1Kor 9:22; 13:5.

© 2022 SCO