- Tite
- <
- 17
- >

17
Ɓakuli kùrcau nǝ Ibǝram andǝ amuni andǝ amǝkè
1 Lang Ibǝram bwalǝna apǝlǝa lumi-tongno-nong-ine bwamdǝ tongno-nong-ine (99) ka, Mǝtalabangŋo pusǝrǝi a baní sǝ ne wi ama, &lt;&lt;Mǝ nda Ɓakuli mana Karban Kat ne Gulo ka; kpata njar mem koya pwari, sǝ wu dukdo ɗwanyicau-arǝǔ. 2 Mǝ nǝ tsǝk kùrcau mem mǝnana a nrem sǝm nǝ we ka ɓǝ̀ yi lumsǝo, sǝ mǝ nǝ po amuna andǝ amǝkau à nǝ̀ làkkì pas.&gt;&gt;
3 Ibǝram kùndǝó nǝ ɓamǝsǝi a nzali. Pǝlǝa Ɓakuli ne wi ama, 4 &lt;&lt;Mǝnia ka nda kùrcau mem mana sǝm nǝ we ka: Awu nǝ duk tár akún pas. 5 À pà nǝ̀ tunǝo ɗǝm ama Ibǝram*17:5 Ibǝram ngga ɓālǝi nda &lt;&lt;Tárrú mǝnana à gusǝli ka.&gt;&gt; ɗàng, lùllǝò adyan ngga nda Ibǝrayim,†17:5 Ibǝrayim ngga ɓālǝi nda &lt;&lt;Tár aɓwabundǝa.&gt;&gt; acemǝnana ǝn tsǝ́ngŋǝ̀nó a nda tár akún pas. 6 Mǝ nǝ tsǝo awu nǝ sa kǝ̀rkǝ́r. Amunio andǝ amǝ'keò nǝ̀ duk akún pas, amurǝma nǝ̀ pur a tàu mò. 7 Mǝ nǝ tsǝk mǝnia yì kùrcau ka nǝ̀ do bà a nre sǝm, sǝm nǝ we, andǝ amunio, andǝ amǝ'keò, andǝ amǝnana à kǝ yiu a nzǝmia ka. Mǝ nǝ duk Ɓakuli mò andǝ malea.‡17:7 Ɓalli gbal aɓa: Pur 6:7; Pǝris 11:45; 26:12,45; Nggur 29:13; Ib 11:16; Sǝn 21:7. 8 Nzali Kan'ana mǝnana kat ado a ndakam kǝla bǝri ka, mǝ nǝ pò wi, wunǝ amunio atò, ace mǝnana ɓǝ̀ duk girkuma mala ɓala mò bà. Mǝ nǝ duk Ɓakuli malea.&gt;&gt;§17:8 Ɓalli gbal aɓa: Gal 3:16.
9 Ɓakuli pǝlǝa ne Ibǝrayim ama, &lt;&lt;Mò ado ka, nda mǝnana ama wu kpata mǝnia yì kùrcau ka, we wunǝ amunio andǝ amǝ'keò, andǝ amǝnana à malaká ɓǝlia raka. 10 Mǝnia ka nda kùrcau mem sǝnǝ we andǝ amunio andǝ amǝ'keò, kùrcau mǝnana wun nǝ̀ kpate ka: Koya ɓwabura atà wun ngga à nǝ̀ kasǝî wi ɓate. 11 Nggú mǝnana a kun ɓatau wun ngga, à nǝ̀ kasǝì. Mǝnia ka nda nǝ̀ lǝmdǝ ama kùrcau nakam a nre sǝm, sǝnǝ awun ngga.&gt;&gt;*17:11 Ɓalli gbal aɓa: Pur 12:48; Atúró 7:8; Rom 4:11. 12 Twal ado aban ká arǝ anza ma'wun mǝnana kat à nǝ̀ yiu ka, koya muna-ɓwabura mǝnana à ɓǝli sǝ bingŋǝna nongŋo tongno-nong-tàrú ka, dumǝna púp à nǝ̀ kasǝî wi ɓate. Mǝnia yì nzongcau ka pà ace amǝ'ɓala mò nǝmurǝia ɗàng, nda gbal ace amǝ'ɓala mala aguro mǝnana à ɓǝlia a ɓala mò, andǝ mala aguro mǝnana à kúria nǝ boalo a bù ɓwa kúnɗàngna mǝnana pà a tàu mò raka. 13 Koyan kat ateà ka dumǝna púp à nǝ̀ kasǝî wi ɓate, ko à ɓǝl ɓwe a ɓala mò ko à kúrí nǝ boalo. Kasǝ-ɓatau ka nǝ̀ do nda gìr'lǝmdǝa ngguont a nggūrǝ wun mala kùrcau mem nǝ wun, mǝnana málá male pà kàm raka. 14 Koya ɓwabura mǝnana à kasǝî wi ɓate ɗàng, sǝ ɓinǝ kasǝ ɓate ka, à pà nǝ̀ ɓalli aɓalǝ aɓwana mem ɗǝm ɗàng, acemǝnana, yì ka mgbinakiru arǝ kùrcau mem.
Ɓakuli ne Ibǝrayim ama Sarayi nǝ̀
ɓǝli wi muna-ɓwabura
15 Ɓakuli nyare ne Ibǝrayim ama, &lt;&lt;Mala māmó Sarayi ka, à pà nǝ̀ nggǝ tunǝi ɗǝm ama Sarayi†17:15 Sarayi ka ɓālǝi nda &lt;&lt;Ɓoarnsarile murǝm.&gt;&gt; ɗàng. Twal ado aban ká dǝmba ka lùllǝì nda Saratu.‡17:15 Saratu ko &lt;&lt;Mā-murǝm.&gt;&gt; 16 Mǝ nǝ tsǝki wi bu, sǝ mǝ nǝ pò muna-ɓwabura nǝ kǝ buì. Mǝ nǝ tsǝki wi bu, ace mǝnana ɓǝ̀ duk nggeau mala akún pas. Amurǝma pas à nǝ̀ pur nǝ baní.&gt;&gt;
17 Pǝlǝa Ibǝrayim kùndǝó nǝ ɓamǝsǝi a nzali; oalo sǝ ne ɓamúrì ama, &lt;&lt;Ɓwa mǝnana ndanǝ apǝlǝa lumi-lum ngga nǝ̀ ɓǝl muna le? Sǝ nggearǝ Saratu ka, nǝ̀ ɓǝl muna le, yì mǝnana ndanǝ apǝlǝa lumi-tongno-nong-ine ka?&gt;&gt;§17:17 Ɓalli gbal aɓa: Tite 18:12. 18 Ibǝrayim ne Ɓakuli ama, &lt;&lt;Mǝnia yì tsǝkbu ɓǝ̀ do mala Ishmayel!&gt;&gt;
19 Pǝlǝa Ɓakuli ne wi ama, &lt;&lt;Awo, nggearǝ māmó Saratu nǝ̀ ɓǝ̀lô muna-ɓwabura, sǝ awu nǝ tsǝki wi lullǝu ama Ishaku.*17:19 Ishaku ka ɓālǝi nda &lt;&lt;Oalo.&gt;&gt; Mǝ nǝ tamsǝkusǝ kùrcau mem sǝm nǝi, kùrcau mǝnana pà nǝ̀ mal raka, ace yì andǝ amuni andǝ amǝkè mana a nzǝmi ka. 20 Sǝ mala Ishmayel gbal ka, ǝn ongŋǝno. Ɓafo mǝ nǝ tsǝki wi bu; mǝ nǝ tsǝì nǝ̀ ɓǝla, nǝ̀ hatǝki kǝ̀rkǝ́r. Nǝ̀ duk tár amurǝma lum-nong-ɓari, sǝ mǝ nǝ tsǝì nǝ̀ do nǝ nzali mǝgule.†17:20 Ɓalli gbal aɓa: Tite 25:13-16. 21 Sǝama kùrcau mem ngga mǝ nǝ tamsǝkusǝi nǝ múr Ishaku, mǝnana Saratu nǝ̀ ɓǝ̀lô wi a kúnì ani a pǝlǝa mǝno kǝ yiu ka.&gt;&gt; 22 Lang Ɓakuli malna nacau nǝ Ibǝrayim ngga, o nying Ibǝrayim.
23 Akǝ mǝno yì pwari ka, Ibǝrayim twal muni Ishmayel andǝ koya ɓwabura andǝ muna-ɓwabura mǝnana à ɓǝli a ɓala male, andǝ mǝnana à kúrí nǝ boalo ka, sǝ kasǝî koyan ateà ka ɓate, kǝla mǝnana Ɓakuli banggi wi ɓǝ̀ pàk ka. 24 Ibǝrayim ngga ndanǝ pǝlǝa lumi-tongno-nong-ine bwamdǝ tongno-nong-ine (99) sǝ à kasǝî wi ɓate. 25 Ishmayel ka ndanǝ pǝlǝa lum-nong-tàrú sǝ Ibǝrayim kasǝî wi ɓate. 26 Ibǝrayim andǝ muni Ishmayel yia kǝm ngga à kasǝia wia ɓatea akǝ mǝno yì pwari mǝmwashati. 27 Aburana andǝ amuna-burana a ɓala mala Ibǝrayim kat, amǝnana à ɓǝlia a ɓala male andǝ amǝnana à kúria nǝ boalo a bù bǝri ka, yia kat à kasǝia wia ɓatea atà Ibǝrayim.

- Tite
- <
- 17
- >

*17:5 17:5 Ibǝram ngga ɓālǝi nda &lt;&lt;Tárrú mǝnana à gusǝli ka.&gt;&gt;

†17:5 17:5 Ibǝrayim ngga ɓālǝi nda &lt;&lt;Tár aɓwabundǝa.&gt;&gt;

‡17:7 17:7 Ɓalli gbal aɓa: Pur 6:7; Pǝris 11:45; 26:12,45; Nggur 29:13; Ib 11:16; Sǝn 21:7.

§17:8 17:8 Ɓalli gbal aɓa: Gal 3:16.

*17:11 17:11 Ɓalli gbal aɓa: Pur 12:48; Atúró 7:8; Rom 4:11.

†17:15 17:15 Sarayi ka ɓālǝi nda &lt;&lt;Ɓoarnsarile murǝm.&gt;&gt;

‡17:15 17:15 Saratu ko &lt;&lt;Mā-murǝm.&gt;&gt;

§17:17 17:17 Ɓalli gbal aɓa: Tite 18:12.

*17:19 17:19 Ishaku ka ɓālǝi nda &lt;&lt;Oalo.&gt;&gt;

†17:20 17:20 Ɓalli gbal aɓa: Tite 25:13-16.

© 2022 SCO