- Tite
- <
- 25
- >

25
Nggurkwar mala Ibǝrayim nǝ bu Ketura
1 *25:1 Ɓalli gbal aɓa: 1Kpa 1:32-33. Ibǝrayim al ɓè ɓwama lùllǝì ama Ketura. 2 Ɓǝlî wi amuna mǝnia: Zimran, andǝ Jokshan, andǝ Medan, andǝ Midiyan, andǝ Ishbak, sǝ Shua. 3 Jokshan nda tár a Sheba andǝ Dedan. A tǝrta Dedan sǝ amǝ'Asshurim, andǝ amǝ'Letushim, andǝ amǝ Leumim yi puro. 4 Amuna-burana mala Midiyan ngga, à nda ka Efa, andǝ Efer, andǝ Hanok, andǝ Abida sǝ Elda. Yià mǝnia kat ka, à nda ka amuna andǝ amǝ'kau nǝ bu Ketura.
5 Koman mǝnana kat Ibǝrayim ndanǝi ka nyinggi muni Ishaku ɓǝ̀ do nda mǝliɓala male. 6 Sǝ mala amuna-burana mǝnana acili amāmí ɓǝli wi ka, pākia wia aɓoro. Sǝ nda andǝa-yilǝmu peatu ka, gbara tasǝia ɓǝà o a ɓè nzali a njar-takuli, ɓǝà upi ban muni Ishaku.
Lú mala Ibǝrayim andǝ tsǝkban male
7 Do ɓanza mala Ibǝrayim kat ka, apǝlǝa gbǝman-mwashat nǝ lumi-tongno-nong-ɓari bwamdǝ tongno na (175). 8 Ibǝrayim yi wú, lú mala kaɓa-ɓwa, anzǝm do ɓanza mǝsauwe aɓa rǝpwala pepè. À tsǝì atà akê. 9 Amuna-burana male, Ishaku andǝ Ishmayel tsǝk-luí a gumi-ɓa'tali a Makpela, tù a ban là Mamǝre a ɓaban mǝnana ɗiɗyal ka mala Efǝron muna-ɓwabura mala Zohar, ɓwa'Hitti na ka. 10 Mǝno yì nzali ka nda ɓaban mǝnana Ibǝrayim akdǝmba kúrí a bu amǝ'Hitti ka. A kàm sǝ à tsǝk-lú Ibǝrayim a nkanggari māmí Saratu. 11 Anzǝm lú mala Ibǝrayim ngga, Ɓakuli tsǝki muni Ishaku bu. Ishaku tùro yi do tù aban là mǝnana à tunǝi ama Biya-Lahai-Royi ka.†25:11 Ɓalli gbal aɓa: Tite 16:14.
Amuna andǝ amǝkau a nggurkwar mala Ishmayel
(1 Acau Kpa 1:28-31)
12 Mǝnia ka nda tsaɗya mala amuna andǝ amǝkau a nggurkwar mala Ishmayel, muna mala Ibǝrayim nǝ bu Hajara ɓwama Masar sǝ mǝtúró-ɓala mala Saratu.
13 Amǝnia ka à nda ka alullǝ amuna-burana mala Ishmayel; à ɓallia kǝla mǝnana à ɓǝlia ka: muna-dǝmba mala Ishmayel nda Nebayot. A nzǝmi ka à yi ɓǝl Keda, andǝ Adǝbil, andǝ Mibsam, 14 andǝ Mishma, andǝ Duma, andǝ Masa, 15 andǝ Hadat, andǝ Tema, andǝ Jetur, andǝ Nafish, sǝ Kedema.‡25:15 Ɓalli gbal aɓa: Tite 17:20. 16 Amǝnia yì amuna-burana lum-nong-ɓari mala Ishmayel ka, à yi duk atár anzali. Ko yan ateà ka à tunǝ lullǝ nzali andǝ bando male nǝ lullǝì. 17 Do ɓanza mala Ishmayel kat ka, pǝlǝa gbǝman-mwashat nǝ lumi-tàrú bwamdǝ tongno-nong-ɓari (137) na. Do ɓanza male malâ pǝlǝa wu, sǝ à tsǝkbani atà akê. 18 Amuni andǝ amǝkè do a bu-nzali mǝnana nongŋo a nre Havila andǝ Shur, tù nǝ nzong-nzali Masar a njar-takuli, ɓǝ̀ ɓwa nǝ̀ umnǝ nzali Asshur§25:18 Nzali Asshur ka nda nzali Saina. ka. Tārǝtè kya dupi aɓǝla male zak.*25:18 Tārǝtè kya dupi aɓǝla male zak ko &lt;&lt;do aɓa ɓìkìdo aban aɓǝla male.&gt;&gt;†25:18 Ɓalli gbal aɓa: Tite 16:12.
Ishaku andǝ amuni
19 Mǝnia ka nda tàu mala Ishaku muna mala Ibǝrayim.
Ibǝrayim nda tár Ishaku. 20 Ishaku ka ndanǝ apǝlǝa lumi-ine sǝ al Rabeka, muna mala Betuwel, ɓwa'Aram, mǝnana pùr a nzali Padan Aram ngga.‡25:20 Padan Aram ngga nda nzali Mesopotamiya. Yì Rabeka ɗǝm ngga nda mǝ'nggaula Laban, ɓwa'Aram.
21 Rabeka ka nkombi na, acemani ka Ishaku ɓua aban Mǝtalabangŋo ace māmí ace mǝnana ɓǝ̀ kum muna ka. Mǝtalabangŋo ok ɓua male pǝlǝa muna kpa a bum māmí Rabeka. 22 Amuna man ngga à kǝ warwara a bum nggea. Rabeka bang ama, &lt;&lt;Man tsǝa sǝ mǝnia yì gìr kǝ kumam?&gt;&gt; Pǝlǝa wario kya ɗìbancau aban Mǝtalabangŋo.
23 Mǝtalabangŋo ne wi ama,
&lt;&lt;Atár anzali ɓari na a bumo.
Aɓwana ɓari mǝnia a bumo ka,
à nǝ̀ nggá duk anzali ɓari,
sǝ à nǝ̀ duk ɓìbura arǝarǝia.
Nzali mala ɓwa man mwashat ka,
nǝ̀ kútì nzali mala ɓì nǝ rǝcandǝa.
Aɓwana mala muna-dǝmba ka,
à nǝ̀ nggá duk aguro aɓata aɓwana mala mǝkyauwe.&gt;&gt;
24 Lang pwari gbáshí kārǝ́na ka, à sǝni ka amuna pasa na mǝnana a bum Rabeka ka. 25 Mǝdǝmbe nǝ̀ yia pùr ka mǝ'nggubangŋa na, sǝ rǝi ka nyáng na kat kǝla daura mana à tè nǝ nyáng ngga. Pǝlǝa à tsǝki wi lullǝu ama Isǝwa. 26 Anzǝmi ka, mǝ'eambi yi tusǝ nǝ bui aban gbami myalkusǝ Isǝwa. Acemani ka, à tsǝki wi lullǝu ama Yakupu.§25:26 Yakupu ka ɓālǝi nda gbami myalkusǝu. Ishaku ka ndanǝ apǝlǝa lumi-tongno-nong-mwashat (60) mana Rabeka gbáshí apasa man ngga.
Isǝwa mak gulo male mala muna-dǝmba
27 Lang amuna-burana man gulna ka, Isǝwa yi duk mǝ'sǝlǝ pǝra ace sǝlǝ ɓombo male. Kǝ mal apwari male aban gya a njenza. Sǝ mǝ'eambi Yakupu ka, mǝkúnɗǝong na, dukiyi male a ɓala. 28 Ishaku ka earce Isǝwa acemǝnana ban kǝ ɓoari wi arǝ shak nyam-bondo mǝnana Isǝwa kǝ walo kǝ yinǝi ka. Sǝ Rabeka ka kǝ earce Yakupu.
29 A ɓè fara, Yakupu na ban lam mbú sǝ Isǝwa nyàrî ɓabondo, aulǝna sǝ nzala kǝ wali. 30 Ne Yakupu ama, &lt;&lt;Ɗàrǝâm mbú mǝbangŋe mò mǝna pé, nzala earam ɗàng.&gt;&gt; (Akani sǝ Isǝwa kum lullǝ mǝnana ama, Edom*25:30 Edom ngga ɓālǝi nda &lt;&lt;mǝbangŋe.&gt;&gt; ngga.)
31 Yakupu eari wi ama, &lt;&lt;Mǝ nǝ pò, ɓǝ̀ awu nǝ nyinggam bancame mala gulo mò mala muna-dǝmba ka.†25:31 bancame mala gulo mò mala muna-dǝmba ka: Mǝnia nda gulo male kǝla muna-dǝmba, andǝ do ɓwamǝgule amúr ɓala andǝ liɓala mala tárrí.&gt;&gt;
32 Isǝwa ama, &lt;&lt;Mana nda ɓoaro mala gulo mala muna-dǝmba abanam mǝnana nzala no kǝ earce wal-luem ngga? Mǝ nǝ pò wi.&gt;&gt;
33 Sǝ Yakupu ne wi ama, &lt;&lt;Kánbàm gìr peatu ama awu nǝ pàmì.&gt;&gt; Nda Isǝwa kángìr, makkì Yakupu bancame mala gulo male mala muna-dǝmba ka.
34 Pǝlǝa Yakupu pe Isǝwa npan sǝ ɗarǝî wi mbú mǝsǝ-nkunding. Isǝwa li sǝ nugìr atè, pǝlǝa lo o.
Anggo sǝ Isǝwa ɓǝsǝki gulo male mala muna-dǝmba.

- Tite
- <
- 25
- >

*25:1 25:1 Ɓalli gbal aɓa: 1Kpa 1:32-33.

†25:11 25:11 Ɓalli gbal aɓa: Tite 16:14.

‡25:15 25:15 Ɓalli gbal aɓa: Tite 17:20.

§25:18 25:18 Nzali Asshur ka nda nzali Saina.

*25:18 25:18 Tārǝtè kya dupi aɓǝla male zak ko &lt;&lt;do aɓa ɓìkìdo aban aɓǝla male.&gt;&gt;

†25:18 25:18 Ɓalli gbal aɓa: Tite 16:12.

‡25:20 25:20 Padan Aram ngga nda nzali Mesopotamiya.

§25:26 25:26 Yakupu ka ɓālǝi nda gbami myalkusǝu.

*25:30 25:30 Edom ngga ɓālǝi nda &lt;&lt;mǝbangŋe.&gt;&gt;

†25:31 25:31 bancame mala gulo mò mala muna-dǝmba ka: Mǝnia nda gulo male kǝla muna-dǝmba, andǝ do ɓwamǝgule amúr ɓala andǝ liɓala mala tárrí.

© 2022 SCO